title: Joensuun Mäki

text: Yhtiön rakennuttama Höytiäisen hyppyrimäki valmistui marraskuussa 1938 ja hiihtomaja helmikuussa 1939. Alueella ehdittiin järjestää vain yksi suurempi kilpailutapahtuma ennen syksyä 1939. Hiihtomaja otettiin tuolloin sotilasmajoituksen käyttöön, ja hyppyrimäkeä käytettiin ilmavalvonnassa. Talvella 1940-1941 ei myöskään voitu kilpailla alueella tehtyjen linnoitustöiden vuoksi. Kesäkuussa 1941 rakennukset otettiin jälleen sotilaskäyttöön.


title: Joensuun Mäki

text: Koska hiihtokeskusta ja hyppyrimäkeä ei päästy käyttämään alkuperäiseen tarkoitukseensa, Joensuun Mäki Oy joutui taloudellisiin vaikeuksiin. Hiihtokeskuksen merkitys kuitenkin tunnustettiin laajasti, ja jo vuonna 1942 aloitettiin toimenpiteet yhtiön siirtämiseksi Joensuun kaupungin omistukseen. Omistajanvaihdos toteutui käytännössä silti vasta vuonna 1945.


title: Joensuun Mäki

text: Kauppinen, Pekka: "Mäkihyppyä yhtiön voimin". Teoksessa Kauppinen, Pekka & Nevala, Arto (toim.): "Liikunnan monet kasvot. Kirjoituksia ihanteista, kilpailemisesta ja urheiluviihteestä." Pohjois-Karjalan historiallisen yhdistyksen vuosikirja 11. Joensuu, 2005, sivut 31-36. ISBN 952-99525-0-3. ISSN 1236-0430.


title: Hjalmar Basilier

text: Hjalmar Vladimir Basilier (24. joulukuuta 1857 Kalajoki – 1. elokuuta 1927 Iitti) oli Karjalan kansanopetuksen kehittäjä. Hän oli koulutukseltaan filosofian kandidaatti.Hän oli Pietarin suomalaisten kirkkokoulujen tarkastaja 1885–1893, kansakoulujen tarkastaja 1893–1904, kouluhallituksen ylitarkastaja ja kouluneuvos 1904–1924. Hän teki runonkeruumatkan Suomen puoleiseen Karjalaan sekä Aunukseen 1884. Hän oli Sortavalan-aikanaan heimoaatteen herättäjä, ja hänen ansiokseen lasketaan muun muassa Shemeikkojen runonlaulaja suvun ”löytyminen”. Basilier tutustutti Juhani Ahon kalevalaiseen mytologiaan ja sitä kautta vaikutti tämän aatemaailmaan.


title: Hjalmar Basilier

text: Basilierin sisar oli laulaja Ida Basilier-Magelssen.


title: Tammivyömittari

text: Tammivyömittari ("Cyclophora punctaria") on punaruskea, pääasiassa tammimetsissä elävä mittariperhoslaji. Suomessa se on levinneisyydeltään eteläinen.


title: Tammivyömittari

text: Tammivyömittarin etusiipien pohjaväri vaihtelee oranssinruskeasta vaalean kellertävänruskeaan ja takasiivet ovat varsinkin etureunasta sävyltään etusiipiä vaaleammat. Siipiä kirjoo harmaanruskeiden suomujen muodostama pisteytys. Sisempi ja ulompi poikkiviiru muodostuvat rivistä erillisiä mustia pisteitä ja niiden välissä siipien poikki kulkee punaruskeana viiruna erottuva keskivarjo, joka muuttuu etusiiven etureunaa kohti sävyltään sinertävämmäksi. Aivan siiven ulkoreunassa ripsien tyvellä on ohut, musta viiru. Etusiiven kärki muodostaa terävän kärjen, jonka takana siiven reuna on selvästi kovera ja takasiiven ulkoreunassa on terävä, ulospäin suuntautunut kulma. Siipiväli vaihtelee 23–30 mm ja toisen sukupolven yksilöt ovat ensimmäisiä pienempiä.


title: Tammivyömittari

text: Tammivyömittarin levinneisyys ulottuu Portugalista ja Irlannista Kaukasukselle ja Pohjois-Iraniin. Suomessa se on eteläinen laji, jota tavataan Ahvenanmaalla, lounassaaristossa sekä suunnilleen Turku-Imatra-linjan eteläpuolella. Perhoset lentävät kahtena sukupolvena toukokuulta elokuuhun. Suomessa toisen sukupolven yksilöt ovat kuitenkin harvinaisia.


title: Tammivyömittari

text: Tammivyömittari viihtyy metsissä ja puistoissa, erityisesti, jos niissä kasvaa tammea. Perhosia tavataan elinpaikoiltaan yleensä yksitellen, mutta silloin tällöin lukumäärät voivat olla kohtalaisen suuriakin. Perhosyksilöt lepäävät päivisin siivet levällään puiden lehdillä tai rungoilla. Lento alkaa illan hämärtyessä ja perhoset tulevat valolle, joskus myös syötille. Kotelo talvehtii.


title: Tammivyömittari

text: Toukka elää pääasiassa tammilla ("Quercus"), mutta niitä on tavattu myös lehmuksilta ("Tilia") ja koivuilta ("Betula").


title: Gruenin vaihdos

text: Gruenin vaihdoksella kuvataan tapahtumaa, jossa asiakas muuttuu tietoisesti yhtä tavaraa etsivästä impulsiiviseksi heräteostoksia tekeväksi ostajaksi. Gruenin vaihdoksessa hämäännys on keskeinen tekijä. Asiakas on saatava menettämään järkensä, niin että hänestä tulee vastaanottavainen mainonnalle ja houkutuksille. Esimerkiksi uutta vahvistinta ostamaan mennyt asiakas palaa kaupasta kotiteatterisarjan, tv:n ja dvd-soittimen kanssa. Amerikkalainen mediakriitikko Douglas Rushkoff on havainnut, että nykyajan kapitalistisessa yhteiskunnassa on yhä enemmän kyse tällaisten Gruenin vaihdosten aikaansaamisesta.


title: Gruenin vaihdos

text: Gruenin vaihdos on saanut nimensä itävaltalaiselta arkkitehdilta Victor Gruen, joka piirsi 1950-luvun puolivälissä ensimmäisen kauppagallerian.


title: Gösta Becker

text: Gösta Becker (20. huhtikuuta 1890 Hamina – 17. syyskuuta 1949 Helsinki) oli suomalainen lääkäri, Helsingin yliopiston sisätautiopin professori 1927–1937. Vuodesta 1941 hän oli Helsingin Diakonissalaitoksen sairaalan sisätautiosaston lääkäri ja 1945–1949 ylilääkäri. Tieteellisessä työssään hän paneutui verisairauksiin, erityisesti pernisiöösiin anemiaan.


title: Gösta Becker

text: Vienan retkelle 1918 Becker osallistui sotilaslääkärin tehtävissä. Sotilasarvoltaan Becker oli lääkintämajuri, ja hän toimi jatkosodan aikana muun muassa Tampereella sijainneen 10. Sotasairaalan päällikkölääkärinä.


title: Gösta Becker

text: Beckerin tytär Elisabeth Becker lahjoitti 1970-luvulla Helsingin kaupungille isänsä kokoelman, joka sisältää noin 70 maalausta sekä lisäksi runsaasti muita esineitä, kuten hopeaa ja lasia.


title: Operation Overdrive Power Rangerit

text: Operation Overdrive Power Rangerit ovat kuvitteellinen ryhmä supersankareita vuoden 2007 Power Rangers -sarjassa "Power Rangers Operation Overdrive", jotka valittiin etsimään viittä myyttiseen "Corona Aurora -kruunuun" kuulunutta jalokiveä. Heidän kykyjään parannettiin DNA:ta muuntelemalla, jonka avulla jokainen rangereista sai jonkun ainutlaatuisen kyvyn. Heidän toimintaansa rahoitti miljardööri Andrew Hartford, jonka San Angelesissa sijainnut kartano toimi myös rangereiden tukikohtana.


title: Operation Overdrive Power Rangerit

text: Mackenzie Hartford, lempinimeltään Mack, oli Punainen Overdrive Ranger ja Andrew Hartfordin "poika". Hän oli ryhmästä ainoa, jota ei valittu tehtäväänsä vaan hän ajautui siihen vahingossa vastoin isänsä tahtoa. Menevänä ja helposti innostuvana ihmisenä hän joutui usein isänsä liiallisen huolenpidon kohteeksi ja halusi sen takia todistaa kykynsä. Hän luuli aluksi saaneensa DNA:n muuntelulla yli-inhimillisiä kykyjä kuten muut rangerit, mutta myöhemmin selvisi hänen olevan androidi.


title: Operation Overdrive Power Rangerit

text: Mack oli hyvin kiinnostunut seikkailukirjoista ja muista eskapistisistä fantasioista. Hän otti roolinsa rangerina vakavasti ja kerran melkein jopa lopetti, kun hän oli vahingossa vaarantanut taistelussa sivullisen hengen. Hän oli urhea ja osoitti nopeaa taktista ajattelua rangereiden ensimmäisessä taistelussa, joten muut ryhmän jäsenet hyväksyivät hänet nopeasti johtajakseen. Hänellä oli läheiset välit heidän kartanossa hovimestarina toimineen Spencerin kanssa.


title: Operation Overdrive Power Rangerit

text: Huonon itseluottamuksensa takia Mack ymmärsi isänsä huolen hänestä rangerina väärin, kun kuuli kerran Andrew'n ja Spencerin välisen keskustelun. Pian hänelle kuitenkin selvisi, että hänen isänsä pelkäsi vain menettävänsä hänet, koska välitti pojastaan paljon. Mack pystyi nostamaan painavia asioita ilman apuvoimia.


title: Operation Overdrive Power Rangerit

text: Mack käytti loput jäljellä olleet voimansa Fluriousin tuhoamiseen viimeisessä taistelussa häntä vastaan. Myöhemmin Sentinel Knight käytti Corona Auroran voimia muuttamaan Mackin oikeaksi ihmiseksi.


title: Operation Overdrive Power Rangerit

text: Häntä näytteli James Maclurcan.


title: Operation Overdrive Power Rangerit

text: Will Aston oli Musta Overdrive Ranger. Hän oli järjestyksessä toinen mustaa asua käyttänyt afroamerikkalainen Power Ranger. Ensimmäinen oli Zack Taylor sarjassa "Mighty Morphin Power Rangers". Will oli sulava ja ylimielinen ammattivaras, jolla oli korkean luokan murtovälineitä. Hän nautti päästessään näyttämään taitonsa monimutkaisiin turvalaitteisiin. Hän oli myös sulava naistenmies. Will yritti olla muita rangereita parempi ja oli muun muassa ainoa rangereista, joka ei innostunut Halloweenista vaan sanoi sen olevan vain lapsille.


title: Operation Overdrive Power Rangerit

text: Hän oli ennen rangeriksi tulemistaan toiminut aina yksin ja häntä aluksi ärsytti ryhmätyöskentely. Rangereiden ensimmäisten tehtävien aikana, kun he olivat Atlantiksella, hän koitti toimia vanhojen tottumustensa mukaan. Hän ymmärsi tarvitsevan ryhmäänsä, kun Mack pelasti hänen henkensä. Will osoitti myöhemmin lopullisesti muuttaneensa, kun opetti Tyzonnille saman läksyn. Hänen omistautumisensa ryhmälle näkyi selvästi, kun hän myöhemmin kielloista huolimatta lähti pelastamaan Ronnyn Fearcatien kynsistä. Sarjan lopussa Will päätti palata vanhaan ammattiinsa, mutta ei enää yksin vaan ryhmässä.


title: Operation Overdrive Power Rangerit

text: Hänen vaikoilutaitonsa tulivat erityisesti tarpeeseen, kun Hou-ou-linnun etsintöjen aikana Will esitti vaihtaneensa puolta saadakseen linnun Kamdorilta.


title: Operation Overdrive Power Rangerit

text: Willillä oli geneettisesti paranneltu näkö- ja kuuloaisti. Hänellä oli aseenaan Drive Slammer ja hän ohjasi Speed ja Crane Drivereita zordeinaan. Myöhemmin hän sai uuden pyörän, HoverTek Cyclen, joka pystyi liikkumaan maalla ja ilmassa.


title: Operation Overdrive Power Rangerit

text: Häntä näytteli Samuell Benta.


title: Operation Overdrive Power Rangerit

text: Dax Lo oli Sininen Overdrive Ranger. Hän oli taitava sijaisnäyttelijä, joka oli aliarvostettu ja syrjitty työssään. Hän kertoi usein tekemistään rooleista ja vertasi oikean elämän tapahtumia elokuviin. Hän piti vitseistä eikä halunnut jäädä ilman tunnustusta tekemästään työstä. Dax oli ryhmän kaikkein innostunein jäsen ja hän nautti päästessään oikeaksi supersankariksi. Hänellä oli hetken tyttöystävä nimeltä Mira, joka oli oikeasti paha ja voimakas ninja Miratrix. Miratrix esitti joutuneensa hirviön hyökkäyksen uhriksi tutustuakseen Daxiin. Dax pilasi Miratrixin suunnitelman ja paljasti, että oli jo aiemmin epäillyt hänen motiivejaan. Dax kuitenkin loukkaantui henkisesti tapauksen johdosta.


title: Operation Overdrive Power Rangerit

text: Dax uskoi vielä senkin jälkeen Miratrixillä olevan tunteita häntä kohtaan. Dax myös osoitti ymmärtäneensä tehtävänsä tärkeyden maailman suojelijana, mutta ei antanut sen vaikuttaa unelmaansa päästä joskus oikeaksi elokuvatähdeksi. Dax oli ensimmäinen ranger, joka käytti Transtek Armoria. Hän käytti sitä Miratrixiä, Kamdoria ja Moltoria ja heidän hirviöitään vastaan. Sarjan lopussa Dax sanoi saaneensa tarpeekseen sijaisnäyttelijänä olosta ja päätti kokeilla ohjaamista sen sijaan.


title: Operation Overdrive Power Rangerit

text: Hänen sai geneettisellä muuntelulla kyvyn hyppiä valtavia hyppyjä. Hänellä oli aseenaan Drive Vortex ja hän ohjasi Gyro ja Cement Drivereita zordeinaan.


title: Operation Overdrive Power Rangerit

text: Häntä näytteli Gareth Yuen.


title: Operation Overdrive Power Rangerit

text: Veronica Robinson, lempinimeltään Ronny, oli Keltainen Overdrive Ranger. Hän oli huippuluokan kilpa-ajaja ennen rangeriksi tulemistaan. Hän välillä osoitti olleensa liiankin kilpailuhenkinen ja sai muut rangerit ärsyyntymään hänen haluttua voittaa joka asiassa hinnalla millä hyvänsä. Hän kuitenkin oppi, että voittaminen ei ole tärkeintä. Hän osoitti aina suurta innostuneisuutta Overdriven käyttöön ottamia laitteita kohtaan ja pyrki pääsemään testaamaan niitä aina kun mahdollista. Hän myös innostui helposti, kun rangerit tutkivat uusia paikkoja. Ronny toimi yleensä myös kuskina S.H.A.R.C:issa, jolla rangerit siirtyivät nopeasti paikasta toiseen.


title: Operation Overdrive Power Rangerit

text: Ronny myös onnistui suostuttelemaan Tyzonnin liittymään Power Rangeriksi vakuutettuaan hänelle ettei hänen aiemman ryhmän kuolemat olleet hänen syytään. Hänellä oli onnenkalunaan pari sukkia, joita hän oli käyttänyt jokaisessa ajamassaan kilpailussa. Hän ei koskaan pessyt niitä, joten ne haisivat todella pahalta ja saivat Blothgaar nimisen hirviönkin horjumaan.


title: Operation Overdrive Power Rangerit

text: Sarjan lopussa Ronny päätti palata kilpa-autoilijaksi.


title: Operation Overdrive Power Rangerit

text: Hänen geneettisesti paranneltu kykynsä oli yli-inhimillinen nopeus, jonka avulla hän pystyi viemään neljännen jalokiven Kamdorilta. Hänellä oli aseenaan Drive Clawit ja hän ohjasi Dozer ja Drill Drivereita zordeinaan.


title: Operation Overdrive Power Rangerit

text: Häntä näytteli Caitlin Murphy.


title: Operation Overdrive Power Rangerit

text: Rose Ortiz oli Vaaleanpunainen Overdrive Ranger. Hän oli Mensa-tason nero, joka tuntui tietävän lähes kaikesta kaiken aina maantiedosta Overdriven välineisiin. Ennen rangeriksi tulemistaan hän oli rakentamassa robottia yliopiston laboratoriossa Lontoossa. Hän oli myös opiskellut muinaisia legendoja Harvardissa. Kauden alkupuolella hän oli hieman punkhenkinen tyttö. Myöhemmin hänen käytöksensä muuttui enemmän naisellisempaan suuntaan. Hän myös väitti oppineensa morsekoodin neljävuotiaana. Hän näytti usein tyhmemmältä kuin mitä todellisuudessa oli ja jauhoi usein jotain suussaan. Hän oli myös hyvä taistelija. Hän voitti Migin kaksintaistelussa, mutta ei tuhonnut häntä. Hän toimi samoin myös Miratrixiä ja yhtä Kamdorin hirviötä vastaan.


title: Operation Overdrive Power Rangerit

text: Rosella ei ollut tavallista lapsuutta, koska hän oli ollut paljon ikäisiään viisaampi. Hän oli jättänyt useita koululuokkia väliin ja aloittanut yliopisto-opintonsakin jo kahdeksanvuotiaana.


title: Operation Overdrive Power Rangerit

text: Rose yhdisti zordeihin pohjautuvaa teknologiaa Sentinel Swordin kanssa ja loi uuden panssarin. Hän kertoi ettei ihmisten ollut kuitenkaan turvallista käyttää sitä. Myöhemmin Mack Hartford käytti sitä Battlizerinaan ja hänestä tuli sen avulla Punainen Sentinel Ranger.


title: Operation Overdrive Power Rangerit

text: Sarjan lopussa Rose palasi opettamaan, koska oli ylpeä älykkyydestään.


title: Operation Overdrive Power Rangerit

text: Hänen geneettisesti parenneltu kykynsä oli näkymättömyys. Hänellä oli aseenaan Drive Geyser ja hän ohjasi Sub ja Shovel Drivereita zordeinaan.


title: Operation Overdrive Power Rangerit

text: Häntä näytteli Rhoda Montemayor.


title: Operation Overdrive Power Rangerit

text: Tyzonn, jota välillä kutsuttiin myös nimellä Ty, oli kotoisin toisesta aurinkokunnasta Mercuria-planeetalta. Hän oli aiemmin ollut jäsenenä pelastusryhmässä yhdessä tyttöystävänsä Vellan kanssa. Tyzonn oli lähettänyt pelastusryhmän kaivokseen pelastamaan kaivosmiehiä, jotka olivat joutuneet Fearcatien hyökkäyksen kohteeksi. Fearcatit kuitenkin tappoivat hänen entisen ryhmänsä sinne vain hauskuuttaakseen itseään. Sen jälkeen Tyzonn omisti elämänsä Fearcatien kiinni saamiselle.


title: Operation Overdrive Power Rangerit

text: Hän selvitti heidän olleen Maassa. Hänen etsintöihinsä tuli kuitenkin Moltorin takia tauko, koska hän muutti taistelun jälkeen Tyzonnin lohikäärmemäiseksi hirviöksi. Vaihtokauppana uskollisuudesta Moltor lupasi, että hän muuttaisi myöhemmin Tyzonnin takaisin normaaliksi. Taistelussa Mack huomasi, että Tyzonn ei ollut oikeasti vihollinen ja myöhemmin rangerit löysivät yhdessä Tyzonnin kanssa Toru-timantin. Sen jälkeen kahden Corona Auroran jalokiven voimat muuttivat hänet takaisin ihmiseksi. Kun Fearcatit hyökkäsivät uudestaan Fluriousin vahvistettua heitä gyroteknologiansa avulla, Tyzonn kieltäytyi aluksi liittymästä rangereihin pelättyään aiheuttavansa heidänkin kuolemansa. Ronny kuitenkin sai hänet vakuutettua siitä, että hänen aiemman ryhmän kuolemat eivät olleet hänen syytään. Sen jälkeen hän liittyi uuden ryhmänsä rinnalla taisteluun Fearcateja vastaan Mercury Rangerina.


title: Operation Overdrive Power Rangerit

text: Hänellä oli vaikeuksia sopeutua elämään Maapallolla. Hän sai Willin ärsyyntymään yritettyään olla liikaa hänen kaltaisensa. Hän halusi oppia lisää muista ryhmän jäsenistä, erityisesti Rosesta. Hän kasvatti myös kasveja vapaa-aikanaan.


title: Operation Overdrive Power Rangerit

text: Kauden lopussa Tyzonn palasi Norgin ansiosta yhteen Vellan kanssa, joka oli ollut vankina Fluriousin tyrmässä. Flurious oli käskenyt Chillereitään hankkiutumaan eroon Vellasta ja Norgista. Norg kuitenkin voitti ne taistelussa ja pakeni Vellan kanssa Hartfordien kartanoon, jossa Vella kohtasi jälleen rakastettunsa.


title: Operation Overdrive Power Rangerit

text: Merkurialaisena Tyzonnilla oli synnynnäinen taito muuttua elohopeaksi. Hänellä oli aseenaan Drive Detector. Hänellä oli zordeinaan kolme Rescue Runneria, jotka pystyivät yhdistymään Flash Point Megazordiksi.


title: Operation Overdrive Power Rangerit

text: Häntä näytteli Dwayne Cameron.


title: Operation Overdrive Power Rangerit

text: Power Rangers Operation Overdrive RangerCentralissa


title: Rudolf Beckman

text: Rudolf Karl Beckman (17. syyskuuta 1889 Jomala Ahvenanmaa – 7. helmikuuta 1972 Helsinki) oli suomalainen juristi. Hän väitteli tohtoriksi 1936. Hän oli hallintoneuvos 1938–1959 ja Helsingin yliopiston merioikeuden dosentti 1936–1949. Hän edusti merioikeuden asiantuntijana Suomea eri yhteyksissä. Hän julkaisi useita teoksia merkioikeuden alalta.


title: Isaac Béen

text: Isaac Peter David Béen (6. kesäkuuta 1888 Lysekil, Ruotsi – 9. syyskuuta 1962) oli ruotsalainen pappi. Hän oli kirkkoherra Göteborgissa 1930–1957, ylimääräinen hovisaarnaajan arvon hän sai 1936 ja Helsingin yliopiston teologian kunniatohtorin arvon 1948. Hän keräsi sotien aikana ja niiden jälkeen 1940-luvulla rahaa ja tavaraa suomalaisten avuksi.


title: Erkki Rajala (painonnostaja)

text: Erkki Rajala on suomalainen painonnostaja. Hän voitti vuonna 2012 veteraanien M50-ikäluokan Euroopan-mestaruuden sarjassa 74 kg ikäluokkansa maailmanennätystuloksella 205,5 kg.


title: Isak Behm

text: Isak t. Iisak Behm (k. 1622 tai sen jälkeen) oli Pohjanmaan käskynhaltija vuodesta 1605 ja myöhemmin myös Länsipohjan käskynhaltija. Hän korjautti Oulun linnan ja rakennutti Kajaanin linnan.


title: Leonid Belski

text: Leonid Belski (1855–1916) oli venäläinen kirjallisuushistorioitsija. Hän oli Moskovan yliopiston ja naisjatko-opiston professori. Hän käänsi "Kalevalan" venäjäksi (1889) ja toimitti siitä nuorisolle lyhennetyn version. Hänen Kalevala-käännöksestään on julkaistu 1977 nelikymmenjäsenisen työryhmän työstämä uusi versio. Belskin käännöstä on kehuttu, että hän käänsi teoksen Kalevalle ominaiseen tyyliin, ja siitä välittyy alkuteoksen tragiikka ja huumori.


title: Jorma Lammasniemi

text: Jorma Paavo Juhani Lammasniemi (s. 16. joulukuuta 1948 Kemi) on oululainen professori, joka toimi VTT:n tutkijana, laboratorionjohtajana, tutkimusjohtajana ja tieteellisenä johtajana.


title: Jorma Lammasniemi

text: Lammasniemi valmistui ylioppilaaksi Kemin lyseosta 1968 ja diplomi-insinööriksi Teknillisestä korkeakoulusta 1973 sekä tekniikan lisensiaatiksi 1982 ja tekniikan tohtoriksi 1983 Oulun yliopistosta. VTT:n teletekniikan laboratorion tutkijana hän toimi 1973–1977, elektroniikan laboratorion tutkijana 1977–1978, erikoistutkijana 1978–1984, vt. laboratorionjohtajana 1984–1986, laboratorionjohtajana (professori) 1986–1991, optoelektroniikan laboratorion johtajana 1992–1993, VTT Elektroniikan tutkimusjohtajana vuodesta 1991 ja viimeksi VTT:n tieteellisenä johtajana vuodesta 2006 vuoteen 2010 saakka, jolloin hän jäi osa-aikaeläkkeelle ja tutkimuskeskuksen osa-aikaiseksi vanhemmaksi neuvonantajaksi vuoteen 2012 saakka.


title: Jorma Lammasniemi

text: Lammasniemi on julkaissut elektroniikasta ja optoelektroniikasta sekä tutkimus-, kehitys- ja innovaatiotoiminnasta lukuisia koti- ja ulkomaisia tieteellisiä, ammatti- ja yleistajuisia julkaisuja. Hän on Teknillisten tieteiden akatemian jäsen, minkä lisäksi hänellä on ollut useita koti- ja ulkomaisia ammatillisia luottamustoimia ja hän on ollut Oulun yliopiston instrumentointitekniikan ja elektronisen piiritekniikan dosentti vuodesta 1988.


title: Jorma Lammasniemi

text: Lammasniemi on suorittanut Reserviupseerikoulun, hänen sotilasarvonsa on yliluutnantti. Valtakunnallinen maanpuolustuskurssin hän kävi 1995. Lammasniemi on saanut Suomen Valkoisen Ruusun I luokan ritarimerkin 1997 ja Suomen Leijonan komentajamerkin 2010.


title: MK-Tresmer

text: MK-Tresmer on suomalainen muovi- ja metalliteollisuusyritys, joka valmistaa Palaset-tuotemerkillä markkinoitavia säästölippaita, vaateripustimia ja ostoskoreja sekä työpöytä- ja säilytystarvikkeita.


title: MK-Tresmer

text: Nykyinen MK-Tresmer sai alkunsa, kun Pohjoismaiden Yhdyspankista lähtemään joutunut Heikki Tavela osti 1950–1960-lukujen vaihteessa vasta perustetun muovipajan Oy MK-Tuote Ab:n, liikeideanaan suunnitella ja valmistaa muovisia säästölippaita pankkien markkinointitarkoituksiin. Yrityksen ensimmäinen tuote oli Maapallo-säästölipas Tavelan entiselle työnantajalle Yhdyspankille.


title: MK-Tresmer

text: Vuoteen 1965 mennessä MK-Tuote oli kasvanut muutaman työntekijän pajasta 80–90 hengen yritykseksi. Yhdyspankille tehty maapallolipas myytiin monen muunkin maan pankeille, ja Kansallispankin Roope Ankka -lipasta tilasi jopa Walt Disney -yhtiö. MK-Tuotteelle myönnettiin 1970 Tasavallan presidentin vientipalkinto.


title: MK-Tresmer

text: 1960-luvulla MK-Tuote valmisti säästölippaiden ohella autotarvikkeita sekä varastokalusteita, joissa yhdistyivät sekä muovien että metallien käyttö. Menestystuotteeksi muodostuivat MK-sarjan lokerikot, jotka muodostuivat metallikehikosta ja läpikuultavasta muovista valmistetuista vetolaatikoista. Tästä tuoteryhmästä syntyi vuonna 1969 Turkuun perustettu Treston Oy, jonka toisena perustajaosakkaana toiminut Vaasan Höyrymylly osti kokonaan itselleen 1977. Treston erikoistui varastokalusteisiin sekä Ristomatti Ratian suunnitelemiin Palaset-muovikalusteisiin. Tavela osti MK-ryhmään myös porilaisen vuonna 1952 perustetun Karhumuovi Oy:n, joka 1970-luvulla valmisti Ratian suunnittelemia melamiiniastioita Marimekon sisaryritykselle Décembrelle. Yrityksen tuotevalikoimassa oli nyt vaateripustimia, muita taloustarvikkeita, toimistomuoveja, lastentarvikkeita, varastokalusteita ja pakkaustuotteita. 1960-luvun lopulla viennin osuus liikevaihdosta ylitti 60 prosenttia. Vaateripustimien ja korien tuotanto aloitettiin 1970-luvun puolivälissä.


title: MK-Tresmer

text: MK-ryhmä siirtyi 1989 Bachmannien perheyrityksen, kassakaappivalmistaja Kaso Oy:n omistukseen, ja toiminta jatkui uudella nimellä MK-Tresmer Oy Helsingin Pitäjänmäellä. Omistajanvaihdoksen myötä tuotevalikoimaa karsittiin, ja yritys keskittyy Palaset-tuotemerkillä valmistettaviin toimisto-ja piensäilytystuotteisiin, vaateripustimiin ja ostoskoreihin sekä säästö- ja keräyslippaisiin.


title: MK-Tresmer

text: MK-Tresmer Oy:n liiketoiminta myytiin joulukuussa 2017 Plastep Oy:lle.. Nimi MK-Tresmer siirtyi Plastep Oy:n aputoiminimeksi.


title: Oregoninvalkotammi

text: Oregoninvalkotammi ("Quercus garryana") on tammien sukuun kuuluva kesävihanta puulaji. Se kasvaa luontaisena Pohjois-Amerikan länsirannikolla Yhdysvaltain Kaliforniasta Kanadan Brittiläiseen Kolumbiaan. Lajista tunnetaan kolme muunnosta, joista "Quercus garryana" var. "garryana" on puumainen ja kasvaa alavilla alueilla, kun taas kaksi muuta muunnosta kasvavat vuoristoissa ja jäävät yleensä alle viisimetrisiksi pensaiksi.


title: Oregoninvalkotammi

text: Oregoninvalkotammi on pienehkö puu tai pensas. Se saattaa kasvaa 15–20 metriä korkeaksi, mutta voi jäädä alle metrin korkuiseksi pensaaksi. Puulla on syvälle ulottuva pääjuuri ja laaja pinnanmyötäinen sivujuuristo.


title: Oregoninvalkotammi

text: Kaarna on vaaleanharmaata ja halkeilee levyiksi. Versot ovat ruskeita, punaisia tai kellertäviä ja tiheään karvoittuneita. Silmut ovat teräväkärkisiä, karvaisia ja 2–12 millimetriä pitkiä. Väriltään ne ovat ruskeita tai kellertäviä.


title: Oregoninvalkotammi

text: Lehdet ovat yksinkertaisia, ruodillisia, muodoltaan soikeita tai vastapuikeita ja pariliuskaisia. Lehtilapa on 2,5–12 senttimetriä pitkä ja 1,5–8,5 senttimetriä leveä. Se on tylppä- tai kiilatyvinen. Lehden liuskat ovat tylppäkärkisiä. Lehdet ovat sulkasuonisia ja suonipareja on tavallisesti 4–7. Lehtilavan yläpinta on kirkkaan tai tumman vihreä, kiiltävä ja harvan tähtikarvainen. Sen alapinta on kellertävä tai vaaleanvihreä ja karvapeitteinen. Lehtiruoti on 4–10 millimetriä pitkä. Oregoninvalkotammi on kesävihanta ja pudottaa lehtensä talveksi. Lehtien syysväritys vaihtelee yleensä kullankeltaisesta ruskeaan, joskus se on punertava.


title: Oregoninvalkotammi

text: Laji on yksikotinen, ja hede- ja emikukat kasvavat erillään samassa puuyksilössä. Hedekukinnot ovat kapeita, vihreänkeltaisia, 3–10 senttimetriä pitkiä norkkoja. Emikukat kasvavat pienissä ryhmissä lehtihangoissa. Ne ovat pieniä, punaisia ja valkokarvaisia. Kukinta ajoittuu ilmastosta riippuen maaliskuulta kesäkuulle.


title: Oregoninvalkotammi

text: Hedelmä on maljamaisen kehdon ympäröimä pähkinä eli terho. Terhot ovat yleensä perättömiä ja kasvavat yksittäin tai pienissä 2–3 terhon ryhmissä. Maljamainen kehto on 4–10 millimetriä pitkä, 12–22 millimetriä leveä ja puna- tai keltaruskeiden suomujen peittämä. Pähkinä on pallomainen tai pitkänpyöreä, 2,5–3,0 senttimetriä pitkä ja 1,4–2 senttimetriä leveä. Sen kärki on pyöristynyt tai tylppä.


title: Oregoninvalkotammi

text: Oregoninvalkotammi kasvaa luonnonvaraisena Pohjois-Amerikan länsirannikolla Kanadan Brittiläisen Kolumbian eteläosissa sekä Yhdysvaltain Washingtonissa, Oregonissa ja Kaliforniassa.


title: Oregoninvalkotammi

text: Lajin kolme muunnosta kasvavat erilaisissa ympäristöissä. Muunnos "Quercus garryana" var. "garryana" on yleensä puumainen ja kasvaa suurimmalla osalla lajin levinneisyysaluetta. Sitä esiintyy merenpinnantasolta noin 800 metrin korkeuteen. "Quercus garryana" var. "breweri" ja "Quercus garryana" var. "semota" ovat pensasmaisia ja kasvavat korkealla Kalifornian ja Oregonin vuoristoalueilla. Näistä var. "breweri" kasvaa 1 400–1 900 metrin korkeudella merenpinnasta ja var. "semota" 1 250–1 800 metrissä.


title: Oregoninvalkotammi

text: Oregoninvalkotammi kasvaa monentyyppisissä olosuhteissa. Se kestää huonosti varjoa ja menestyy yleensä paremmin kuivilla alueilla, sillä se jää usein kosteilla, rehevillä paikoilla nopeampikasvuisten lajien varjoon.


title: Oregoninvalkotammi

text: Oregoninvalkotammi voi muodostaa yksilajisia metsiä, mutta kasvaa myös sekametsissä monien muiden puulajien kanssa. Se kasvaa usein yhdessä muiden tammilajien, vaahteroiden ("Acer") ja useiden mäntyjen ("Pinus") kanssa.


title: Oregoninvalkotammi

text: "Phoradendron"-suvun loiskasvit muodostavat usein suuria kasvustoja puun latvukseen. Puuta käyttävät ravinnokseen sadat eri hyönteislajit, mutta vain harvat niistä vahingoittavat sitä vakavasti.


title: Oregoninvalkotammi

text: Oregoninvalkotammen puuaines on tiheää ja kestävää. Sitä käytetään rakentamiseen, sisustukseen, lavoihin ja aitoihin sekä polttopuuna.


title: Oregoninvalkotammi

text: Kasvia on myös historiallisesti käytetty lääkintään, sen on uskottu esimerkiksi parantavan tuberkuloosia. Lisäksi puun pähkinöitä on käytetty jauhettuna ravinnoksi.


title: Naudan tarttuva rinotrakeiitti

text: Naudan tarttuva rinotrakeiitti on naudan herpesvirus-1:n aiheuttama ylempien hengitysteiden tauti. Tauti tarttuu useimmiten hengitetyn ilman välityksellä. Virustartunnan tapahtuessa oireiden ilmenemiseen kuluu muutamia päiviä. Taudin yleisimpiä oireita ovat kirkas sierainvuoto ja silmän sidekalvontulehdus. Sierainvuoto muuttuu usein myöhemmin sameammaksi. Usein tautia sairastavalla eläimellä on myös kuumetta, ja sen ruokahalu on laskenut.


title: Naudan tarttuva rinotrakeiitti

text: Naudan tarttuva rinotrakeiitti kuuluu lakisääteisesti vastustettaviin, valvottaviin eläintauteihin. Tautia epäiltäessä on asiasta näin ollen ilmoitettava virkaeläinlääkärille.


title: Sharmila Tagore

text: Sharmila Tagore (s. 8. joulukuuta 1944) on intialainen näyttelijä. Hän toimi Central Board of Film Certification -lautakunnan puheenjohtajana lokakuusta 2004 maaliskuuhun 2011. Hänet valittiin UNICEFin hyvän tahdon lähettilääksi joulukuussa 2005. Intian hallitus myönsi Tagorelle Padma Bhushan -palkinnon vuonna 2013.


title: Sharmila Tagore

text: Sharmila Tagore syntyi hindulaiseen bengaliperheeseen Hyderabadissa. Hän on sukua kuuluisalle kirjailijalle Rabindranath Tagorelle.


title: Sharmila Tagore

text: Tagore kääntyi islaminuskoon mennessään naimisiin Pataudin kuningaskunnan nawabin ja Intian krikettijoukkueen kapteenin Mansoor Ali Khan Pataudin kanssa 27. joulukuuta 1969. Heillä on kolme lasta: Saif Ali Khan, Saba Ali Khan ja Soha Ali Khan. Mansoor Ali Khan Pataudi kuoli 70-vuotiaana 22. syyskuuta 2011.


title: Marxdorfinsusikoira

text: Marxdorfinsusikoira ("Marxdorfer Wolfshund") on saksalainen koirarotu, joka ei ainoastaan muistuta ulkoisesti sutta vaan osoittaa susimaista käytöstä.


title: Marxdorfinsusikoira

text:
Useimmiten susiperimä näkyy kaikissa susikoirissa, erityisesti yleisen arkuutensa ja haluna paeta tai reagoida aggressiivisesti oudoissa tilanteissa. Marxdorfinsusikoirien tulisi tässä mielessä olla poikkeuksia, mutta ne tulee silti sosiaalistaa hyvin varhaisesta iästä lähtien ja kasvattaa perheen keskellä. Sopivasti rajoja ja rakkautta koulutuksessa yhdistäen se on hyvin sosiaalinen ja itsevarma.
Se ei kuitenkaan ole aloittelijan rotu, koska se tarvitsee omistajakseen kokeneen koiraihmisen joka paitsi on perillä susien ja koirien käytöksestä, osaa ottaa huomioon monia eri asioita pennun kasvattamisessa ja omaa paljon aikaa, myös on kiinnostunut tarjoamaan koiralle sen vaatimaa runsasta liikuntaa. Marxdorfinsusikoira on voimakas ja energinen rotu, jonka tulee saada purkaa energiansa pitkillä lenkeillä, liikunnallisten koiraharrastusten parissa, pyöräilylenkeillä tai ihmisten ja muiden koirien kanssa leikkien.
Nuoret koirat ovat yleensä erittäin vilkkaita ja ne voi saada tottelemaan hyvin helposti käyttämällä koulutuksessa hyväksi kyseiseen ikään liittyvää uteliaisuutta ja oppimishalua. Ne ovat kuitenkin samassa iässä myös erittäin laumasidonnaisia: ne eivät tyypillisten susikoirien tapaan halua joutua eroon omistajistaan ja mikäli asiaan ei kiinnitetä koulutuksessa erityistä huomiota, seurauksena voi olla eroahdistus tai tavaroiden rikkominen yksin jäädessä.
Koska marxdorfinsusikoira tulee sukukypsäksi vasta 3-vuotiaana, sitä edeltävät eri vaiheet kestävät pidempään kuin joillain muilla roduilla. Perusteellinen koulutus on tärkeää, jotta se ei yrittäisi jatkuvasti pyrkiä lauman johtajaksi. Erityisesti urokset voivat yrittää haastaa perheen miespuoleiset jäsenet manipuloivalla ja ovelalla käytöksellään.
Rodulle on myös ominaista tietynasteinen itsenäisyys. Omistajan ei koskaan tule rajoittaa, tukahduttaa, nuhdella tai kohdella sitä kovakouraisesti. Lempeä, mutta samalla johdonmukainen koulutus edesauttaa sitä kehittymään tasapainoiseksi koiraksi. Susikoira joka tunnistaa omistajassaan rauhallisen ja päättäväisen, mutta samalla turvallisuuden tunteen tuovan laumanjohtajan, tekee mitä tahansa tämän puolesta, koska tämä on kykenevä tarjoamaan sille huolenpitoa, suojelusta ja opastusta.


title: Marxdorfinsusikoira

text:
Susikoirat ovat hyvin älykkäitä, niiden aistit ovat tarkemmat ja niiden reagointikyky on nopeampi kuin keskivertokoiran. Ne voivat yrittää torjua asiat jotka ne kokevat epämiellyttäviksi tai hyödyttömiksi monin erilaisin keinoin.
Marxdorfinsusikoira ei hauku juuri koskaan, koska sillä on useita muitakin keinoja ilmaista itseään ja haukkuminen on joissain tilanteissa jopa epäluonnollista sille. Monet susikoirat ulvovat kuuluvasti, mikäli omistaja lähtee talosta ja se samalla kokee laumanjäsenten joutuneen erilleen toisistaan. Epätavallisen korkea älykkyys, vahvasti esille tuleva ruumiinkieli ja uskollinen luonne tekee rodusta erityislaatuisen lemmikin.


title: Marxdorfinsusikoira

text:
Marxdorfinsusikoira on kotoisin pienestä Marxdorfin kylästä, joka kuuluu brandenburgilaiseen Uebigau-Wahrenbrückin kuntaan. Rotu jalostettiin saarloos wolfhondin ja valkoisenpaimenkoiran välisistä risteytyksistä, joita tehdään edelleen eli rodun kantakirjat eivät ole suljetut.
Marxdorfinsusikoiran ensimmäisten kasvattajien Robert ja Jeannette Ruppin mielestä saarloos wolfhond ei soveltunut tarpeeksi monipuoliseen työskentelyyn (kuten opaskoiraksi) aran ja usein hyvin varautuneen luonteensa takia. Tarkan luonnepainotteisen jalostuksen myötä he saivat vakiinnutettua ystävällisen ja saarloos wolfhondia avoimemman jalostuslinjan.


title: InterPride

text: InterPride on pride-järjestäjien kansainvälinen yhdistys. Se pitää aluekonferensseja ja vuosittaisen maailmankonferenssin. Lisäksi se valitsee vuosittaisen kansainvälisen HLBTI-prideteeman ja järjestää WorldPride-tapahtumia. InterPride perustettiin vuonna 1982 Bostonissa nimellä "National Association of Lesbian and Gay Pride Coordinators". Yhdistyksen toiminta laajeni kansainväliseksi, ja vuoden 1999 konferenssi Glasgow'ssa oli ensimmäinen Pohjois-Amerikan ulkopuolella järjestetty. InterPride on Yhdysvaltain veronlain pykälän 501(c)(3) mukainen verovapaa yhteisö Texasissa.


title: Carlo Giuliani

text: Carlo Giuliani (14. maaliskuuta 1978 Rooma – 20. heinäkuuta 2001 Genova) oli italialainen globalisaatiokriitikko ja kansalaisaktivisti. Italialainen karabinieeri ampui hänet heinäkuussa 2001 G8-maiden kokouksen yhteydessä järjestetyssä mielenosoituksessa.


title: Carlo Giuliani

text: Heinäkuun 20. päivänä vuonna 2001 Giuliani oli mukana Genovassa järjestetyn G8-maiden kokouksen vastaisessa mielenosoituksessa. Kaupungin keskustassa sijaitsevalla Alimonda-aukiolla protesti muuttui väkivaltaiseksi yhteenotoksi mielenosoittajien ja karabinieerien välillä.


title: Carlo Giuliani

text: Joukko mielenosoittajia hyökkäsi metalliputkilla ja puisilla kepeillä varustautuneena kahden karabinieerin miehittämän maastoauton kimppuun. Guiliani oli löytänyt jostakin palosammuttimen, jonka hän ilmeisesti oli aikeissa heittää auton ikkunasta sisään.


title: Carlo Giuliani

text: Autossa ollut karabinieeri Mario Placanica ehti kuitenkin ampua lähietäisyydeltä Giuliania pistoolilla kasvoihin. Sitten vielä karabinieerien auto ajoi maassa makaavan Giulianin yli.


title: Carlo Giuliani

text: Ampumatapauksen tutkimusten yhteydessä esitettiin asiantuntijalausunto, jonka mukaan Giulianin surmannut luoti kimposi jostakin, eikä Placanica näin olisi suoraan tähdännyt häntä. Todisteiden vuoksi kaikki syytteet Placanicaa vastaan hylättiin, eikä asia edennyt oikeuteen asti.


title: Carlo Giuliani

text: Myöhemmin muita mielenosoittajia vastaan käydyssä oikeudenkäynnissä Giuliania tutkinut professori Marco Salvi kuitenkin todisti, että surmanluoti olisi ammuttu suoraan Giulianin kasvoja kohti.


title: Carlo Giuliani

text: Viranomaisia arvosteltiin myös siitä, ettei autolla Giulianin yli ajanutta karbinieeriä vastaan nostettu syytettä. Perusteluna käytettiin, että Giuliani oli jo siinä vaiheessa kuollut. Auttamaan tulleiden hoitajien mukaan Giuliani oli kuitenkin vielä hengissä heidän saapuessaan paikalle.


title: Carlo Giuliani

text: Kuolemansa jälkeen Carlo Giuliania on muistettu monin eri tavoin. Hän kohtalonsa on inspiroinut useita eri alojen taiteilijoita. Muun muassa kymmenet musiikintekijät ovat tehneet hänestä kertovia kappaleita tai omistaneet niitä Giulianin muistolle. Tunnetuimpia ovat englantilainen Chumbawamba, espanjalainen Ska-P sekä baskitaustainen Manu Chao.


title: Carlo Giuliani

text: Giulianin kuolinpaikan "Piazza Alimonda" ovat aktivistit nimenneet epävirallisesti "Piazza Carlo Giulianiksi". Aukiolle on myös pystytetty pieni muistomerkki. Kreuzbergin kaupunginosassa Berliinissä avattiin Giulianin kuoleman kymmenvuotispäivänä hänelle omistettu puisto.


title: Carlo Giuliani

text: Giulianin vanhemmat ovat myös kustantaneet muistomerkin, jossa on lyhyt italiankielinen teksti: "Carlo Giuliani, ragazzo (Carlo Giuliani, poika)". Vuonna 2002 valmistui Giulianin kuolemasta italialaisen ohjaajan Francesca Comencinin samanniminen dokumenttielokuva.


title: Carlo Giuliani

text: Carlo Giulianin äiti Haidi Giuliani valittiin vuonna 2006 Italian parlamenttiin kommunistisen PRC-puolueen edustajana.


title: Karelia-Upofloor

text:
Karelia-Upofloor Oy on suomalainen parketteja ja muita lattianpäällysteitä valmistava yritys, joka muodostui vuonna 2000 kun Karelia Parketti Oy ja Upofloor Oy yhdistyivät Karelia Yhtymä -konserniksi. Vuonna 2007 konsernin nimi muutettiin Karelia-Upofloor Oy:ksi.
Karelia-Upofloorin parkettimerkki on "Karelia." "Upofloor" nimellä myydään lattioiden muovipäällysteitä. Yrityksellä on tuotantolaitos Suomessa Ikaalisissa ja Nokialla sekä tehtaat Venäjällä ja Romaniassa.


title: Karelia-Upofloor

text: Upofloor sai alkunsa Nokialle vuonna 1955 perustetusta Kymarnosta, joka valmisti aluksi muoviletkuja ja -putkia. Nokia eli silloinen Suomen Gummitehdas oli valmistanut kumimattoja jo 1930-luvun alusta ja halusi nyt laajentaa moderneihin muovipäällysteisiin. Oman tuotekehityksen sijaan ostettiin valmistuslisenssi suuren brittiläisen The Marley Floor Tile Co:n kanssa. Mukaan liittyi myös Kymin Osakeyhtiö, ja uuden yrityksen nimi Kymarno muodostettiin Kymin, Marleyn ja Nokian nimien alkutavuista.


title: Karelia-Upofloor

text: Ensimmäisenä Pohjoismaissa Kymarno alkoi valmistaa vinyyli-asbestilaattoja nimellä "Finnflex" sekä hartsi-asbestilaattoja nimellä "Finntile". Vuonna 1964 tuotiin markkinoille PVC-matto "Finnplano" ja huopapohjainen vinyylimatto "Pehmo". Kymarnolla oli muovipäällysteissä miltei sadan prosentin markkinaosuus Suomessa, minkä lisäksi yritys harjoitti vientiä aluksi Neuvostoliittoon ja Ruotsiin ja sitten myös Etelä-Eurooppaan ja Lähi-itään. Lattiamateriaalien lisäksi Kymarno valmisti muoviputkia sekä pakkausteollisuuden tarvitsemia muovikalvoja.


title: Karelia-Upofloor

text: Karelia Parketti sai alkunsa Heikki Väänäsen 1981 perustamasta Parkettiliike Väänänen Oy:stä. Vuonna 1991 Karelia Parketti laajensi maahantuonnista valmistukseen ostamalla tuupovaaralaisen parkettitehtaan. Toinen tehdas Kuopioon valmistui 1998. Karelia Parketille myönnettiin Tasavallan Presidentin kansainvälistymispalkinto vuonna 2000.


title: Karelia-Upofloor

text: Karelia-Upofloorin enemmistöomistajana on vuodesta 2004 ollut Hartwallin suku. Heidän aikanaan yritys on aloittanut tuotannon Romaniassa ja liittänyt konserniin keraamisten laattojen ja lasitiilien tuontia ja myyntiä harjoittavan "Laattamaailma Oy:n".


title: Karelia-Upofloor

text: Vuonna 2012 Karelia-Upofloor ja ruotsalainen AB Gustaf Kähr yhdistyvät. Pääomistajiksi Triton ja Hartwall Capital.


title: Mahtijalokotka

text: Mahtijalokotka ("Nisaetus nipalensis") on haukkojen heimoon kuuluva lintu. Sitä tavataan Bhutanissa, Kambodžassa, Kiinassa, Intiassa, Japanissa, Laosissa, Myanmarissa, Nepalissa, Pakistanissa, Venäjällä, Sri Lankassa, Taiwanissa, Thaimaassa ja Vietnamissa, vaeltavana myös Hongkongissa, Koreassa ja Mongoliassa. Sen kanta on pienenemässä, koska sen esiintymisalue on tuhoutumassa.


title: Mahtijalokotka

text:
Sen elinpiiriä ovat lauhkean vyöhykkeen sekä subtrooppiset ja trooppiset alavat ja vuoristometsät 500–4 000 metrin korkeudessa.
Sillä on kaksi alalajia:


title: Boliviankarvatonkoira

text:
Boliviankarvatonkoira ("Khala") on bolivialainen koirarotu, nykyisin olemassa olevista karvattomistakoirista yksi vähiten tunnetuista. FCI ei ole sitä tunnustanut eikä sitä juuri tunneta latina-Amerikan ulkopuolella. Se voidaan kuitenkin rekisteröidä joihinkin pienempiin amerikkalaisiin kenneljärjestöihin, kuten American Khala Association Registry, Continental Kennel Club ja America's Pet Registry.
Bolviiankarvatonkoira muistuttaa perun- ja meksikonkarvatontakoiraa, ja niiden tapaan myös sillä on puutteellinen hampaisto. Sillä on kuitenkin monia yhteneviä piirteitä myös muiden alkukantaisten rotujen, kuten thai ridgebackin ja podencojen kanssa. Samaten se muistuttaa joitain paariakoiria esimerkiksi siltä osin, että sen pää on usein melko karvainen ja sen korvat voivat olla joko pystyt tai riippuvat.


title: Boliviankarvatonkoira

text: Rotu tunnetaan terävistä kynsistään. Siitä on olemassa kaksi muunnosta: pitkäraajainen iso ("grande"), joka muistuttaa paljon vinttikoiraa ja liikkuu erittäin vinttikoiramaisella tavalla, sekä matalaraajainen ja tiivisrakenteinen pieni ("medio"), joka tuo mieleen podencon. Ison säkäkorkeus on 43-51 cm ja paino 8-14 kg, kun taas pienen vastaavat mitat ovat 36-41 cm ja 6,5-14 kg. Isosta muunnoksesta on myös karvallinen versio, jonka karvapeite muistuttaa venäjänvinttikoiran karvaa.


title: Boliviankarvatonkoira

text: Huomaa, että "medio" tarkoittaa espanjaksi "keskikokoinen" eikä pieni, mutta koska rodusta ei ole olemassa sitä pienempää muunnosta ja se on koiraksi käytännössä pienikokoinen, sitä kutsutaan usein englanniksi nimellä "matalaraajainen" tai "pieni" khala.


title: Boliviankarvatonkoira

text: Perhettään kohtaan rotu on uskollinen, rakastava ja nöyrä, mutta vieraita kohtaan varautunut, välttelevä ja joskus jopa vihamielinen. Pelästyneenä se jähmettyy paikoilleen. Kuten moni muukin alkukantainen koira, se ennemmin pakenee paikalta kuin haastaa riitaa muiden koirien kanssa, mahdollisesti selviytymisvaiston takia. Omaan perheeseensä se kaipaa mieluiten lajitoverin, erityisesti samanrotuisen, seuraa. Sen tulisi sietää hyvin muita lemmikki- ja kotieläimiä, muttei olla alistuva näitä kohtaan.


title: Boliviankarvatonkoira

text: Erittäin alkukantaisena rotuna boliviankarvatonkoira sopii vain ihmisille joilla on aiempaa kokemusta tämänkaltaisista koirista. Se vaatii omistajaltaan kärsivällisyyttä ja lempeää mutta jämäkkää koulutusta. Sitä ei tule alistaa, koska se tekee siitä pelokkaan.


title: Boliviankarvatonkoira

text: Rodulla on erittäin voimakas metsästysvaisto, jonka voi laukaista myös poispäin juokseva kotieläin. Keski- ja Etelä-Amerikan intiaaneille se on ennen kaikkea erinomainen pienriistan metsästäjä ja vahtikoira, mutta he käyttävät sitä myös lemmikkinä. Alun perin sitä käytettiin myös rituaaleissa ja ruoaksi, kuten montaa muutakin Etelä-Amerikan alkuperäistä intiaanikoiraa.


title: Boliviankarvatonkoira

text: Boliviankarvatonkoira on todistetusti ollut olemassa jo ennen Kristoffer Kolumbuksen löytöretkiä. Kuten muutkin alkuperäiset eteläamerikkalaiset karvattomatkoirat, se on alun perin intiaanien, erityisesti ketšua-heimon, kasvattama. Vanhimmat todisteet sen olemassaolosta ovat Andien ylängöiltä löydetyt n. 1200-1470-luvuilta peräisin olevat tornihaudat, jotka tunnetaan paikallisittain nimellä "chullpas". Niihin oli haudattu muitakin koiria, mutta boliviankarvatonkoira oli mahdollista tunnistaa karvattomilleroduille tyypillisten piirteiden kuten hammaspuutosten vuoksi. Yksi löydetyistä jäännöksistä oli muumioitunut.


title: Boliviankarvatonkoira

text: Nykyisin rotua tavataan Bolivian lisäksi erityisesti Argentiinan, Chilen ja Perun alueilla. Moni pitää sitä perunkarvattomankoiran geneettisenä variaationa, ja ne luokiteltiin pitkään samaksi roduksi. Ne kuitenkin eroavat piirteiltään toisistaan huomattavasti. Boliviankarvatonkoira tunnetaan latina-Amerikan intiaanien keskuudessa useilla eri nimillä. Nimitys khala keksittiin vasta jokin aika sitten, mikä tarkoittaa bolivialaisella ketšua-intiaanikielellä "ilman vaatteita". Perulaiset ketšuat puolestaan kutsuvat sitä nimellä "caa allepo", mikä tarkoittaa käytännössä samaa kuin bolivialainenkin nimi.


title: Boliviankarvatonkoira

text: Boliviankarvatonkoira on erittäin terve rotu, jolla on joko hyvin vähän tai ei lainkaan perinnöllisiä sairauksia.


title: Boliviankarvatonkoira

text: Vaalea karvaton iho on usein herkkä ja altis voimakkaalle auringonvalolle, joten kuumina kesäpäivinä se tulee suojata joko aurinkovoiteella jossa on korkea suojakerroin tai sopivanlaisella vaatetuksella. Tummaihoiset karvattomat yksilöt kuitenkin sietävät lähes yhtä paljon aurinkoa kuin karvalliset yksilöt.


title: Boliviankarvatonkoira

text: Karvattomatkoirat tulee pestä aina silloin tällöin siinä missä muutkin koirat, mutta ei liian usein ja ihon herkkyyden vuoksi käytetyn shampoon tulee olla hyvin mietoa eikä siinä saa olla lisäaineita tai hajusteita.


title: Eeva Kontu

text: Eeva-Kaarina Kontu (s. 1981 Eurajoki) on suomalainen muusikko ja kapellimestari. Hänen soittimiaan ovat piano, saksofoni ja huilu.


title: Eeva Kontu

text: Eurajoelta lähtöisin oleva Kontu asuu nykyään perheineen Helsingissä. Sitä ennen hän vaikutti pitkään Tampereella. Kontu on opiskellut musiikkia Rauman musiikkiopistossa, Helsingin ammattikorkeakoulu Stadiassa sekä Tampereen ammattikorkeakoulun teatterimusiikin linjalla.


title: Eeva Kontu

text: Vuodesta 2005 lähtien hän on toiminut kapellimestarina useissa eri teattereissa kuten Tampereen Työväen Teatterissa, Helsingin kaupunginteatterissa, Tampereen teatterissa sekä Pyynikin kesäteatterissa. Kontu on myös soittanut huilua ja saksofonia Yö-yhtyeen levyillä Yhden yön tarinoita ja Kuolematon. 2000-luvun alussa hän oli mukana useissa Luvian talviteatterin tuotannoissa.


title: Eeva Kontu

text: Syksyllä 2012 Eeva Kontu aloitti TV2:n Tartu mikkiin! -ohjelman kapellimestarina. Hänellä on lisäksi oma yhtye "Eeva Kontu Vintage".


title: Onnimanni-palkinto

text: Onnimanni-palkinto on Lastenkirjainstituutin vuodesta 1993 myöntämä palkinto. Palkinto myönnetään vuosittain tai vähintään joka kolmas vuosi yksilölle tai yhteisölle, joka on ansioitunut lasten- ja nuortenkirjallisuuden aseman edistäjänä. Palkintoa ei myönnetä kirjailijan, kuvittajan tai kääntäjän työstä. Palkintona jaetaan Marjatta Kurenniemen "Oli ennen Onnimanni" -kirja sekä kolme raha-arpaa. Palkinnonsaaja voidaan ottaa Lastenkirjainstituutin kannatusyhdistyksen kunniajäseneksi.


title: Onnimanni-palkinto

text: Palkinnon myöntää Lastenkirjainstituutin kannatusyhdistyksen hallituksen nimeämä palkintolautakunta. Palkinto jaetaan Sadun päivänä (18. lokakuuta) tai sen tuntumassa.


title: Onnimanni-palkinto

text: Lähde


title: Skylanders: Giants

text: Skylanders: Giants on Toys for Bobin ja n-Spacen kehittämä tasohyppelypeli. Peli on jatkoa vuonna 2011 julkaistulle lle ja sen julkaisi Activision ja Neoplay Euroopassa sekä Pohjois- ja Etelä-Amerikassa vuonna 2012 kaikille seitsemännen sukupolven kotikonsoleille, Nintendo 3DS:lle, Windowsille, Mac OS X:lle sekä Wii U:lle. Peli esiteltiin ensimmäisen kerran E3 2012-messuilla. Pelille julkaistiin jatko-osa, syksyllä 2013.


title: Skylanders: Giants

text: n tapaan pelaajan tehtävänä on läpäistä juonen mukaisesti erilaisia episodeja. Episodeja suoritetaan Skylander-hahmoilla, jotka asetetaan "Portal of Power"-portaalilaitteeseen, johon laitettu hahmo puolestaan ilmestyy pelissä. Sen jälkeen pelaaja pystyy ohjaamaan portaalilaitteeseen laitettua hahmoa.


title: Skylanders: Giants

text: Peli koostuu pääosin vihollisten mätkimisestä ja pienimuotoisten pulmien ratkaisemisesta, mutta tässä osassa pelaaja joutuu myös pelaamaan "taivaskivi" nimistä peliä, jossa pitää saada pelilauta täytettyä niin että pelaajalla on enemmän kiviä laudalla kuin vastustajalla. Kun pelaaja voittaa taivaskivi-ottelun, hän saa haastajan parhaimman kiven. Muutamassa kohdassa edeltäjän tapaan tulee myös tykillä ampumista, jossa täytyy ampua vihollisaluksia alas tai tuhota lukuisia isompia esteitä. Pelin tarinatilaa pystyy pelaamaan kaksinpelinä, mutta monipeliä varten pelistä löytyy myös erillinen moninpelitila, jossa voi suorittaa lukuisia kasvokkain käytäviä kaksintaisteluja kuten edeltäjässä.


title: Skylanders: Giants

text: Erona edelliseen osaan, tässä pelissä on Skylander-hahmojen lisäksi 8 kappaletta jättiläisiä joilla voi murskata koko pelin päävihollisen KAOSin linnakkeita tai vetää erilaisia kielekkeitä lähemmäs. Pelissä tulleiden uusien Skylander-hahmojen lisäksi peliin voi tuoda pelaajahahmoja ja esineitä pelin aikaisemmasta osasta. Kuten edeltäjässä, tässäkin pelissä voi löytää piilotettuna erilaisia hattuja, sielukiviä sekä tarinakääröjä, joissa kerrotaan tietoa episodiin liittyvästä asiasta. Tässä pelissä uusi piilotettu esine on "siipisafiiri", jolla saa alennusta erikoisvoimien ostamisessa. Pelaaja voi löytää jokaisesta episodista myös onnenpyöriä, joilla voi esimerkiksi lisätä suojaustehoa tai nostaa onnen määrää.


title: Skylanders: Giants

text: Peli on saanut pääosin positiivisia vastaanottoja, sillä Metacriticin tilastoimien arvosanojen keskiarvoksi muodostui 80/100 Wii ja Xbox 360 -versiolle sekä 78/100 PS3 -versiolle.


title: Skylanders: Giants

text: IGN antoi pelin kaikille seitsemännen sukupolven konsoliversioille arvosanaksi 8.0 kehuen jättiläisten hauskuutta, kerättävien hattujen määrää sekä pelille saatavien lisäosien ja tavaroiden määrää, sanoen että "Parannukset tekevät pelin pariin palaamisen miellyttäväksi vaikkei peli edellisestä osasta suuremmin eroakkaan." IGN kuitenkin kritisoi pelin lyhyyttä, verkkopelin puuttumista ja moninpelin rajaamista kahteen pelaajaan. Game Revolution antoi pelille arvosanaksi 4/5 kehuen esimerkiksi jättiläisiä sekä suurta tehtävien määrää, mutta kritisoi pelaajalle mahdollisesti sattuvaa lukuisten elementaalialueiden tutkimattomaksi jäämistä ja sitä, että pitkän pelaamisajan takaamiseen vaaditaan paljon rahaa. Pelilehti Joystiq antoi pelille 3.5/5 tähteä. PlayStation LifeStyle antoi pelin PS3-versiolle arvosanaksi 7/10. Videogamer antoi pelin Xbox 360-versiolle 8/10 pistettä kehuen esimerkiksi jättiläisiä, mutta se kritisoi kuitenkin esimerkiksi figuurien entistä suurempaa hintaa. NintendoWorldReport antoi pelin Wii-versiolle arvosanaksi 9.5/10 kehuen esimerkiksi mahtavaa kaksinpeliä sekä upeaa tarinaa, mutta kritisoi puolestaan sitä että "hahmojen kerääminen ei ole kaikkien mieleen".


title: Skylanders: Giants

text: "Skylanders: Giants" sijoittui edeltäjäänsä paremmin Ison-Britannian myyntilistalla: kun "Spyro's Adventure" sijoittui julkaisussaan listalla 16:ksi, "Giants" sijoittui toiseksi päästäen edelleen vain "FIFA 13:n".


title: Skylanders: Giants

text: Suomalaisista arvostelijoista Gamereactor antoi pelille 8/10 pistettä kehuen laadukasta toteutusta sekä uutta konseptia, mutta kritisoi pelin kallista hintaa.


title: Aleksandr von Benckendorff

text: Aleksandr von Benckendorff (, "Aleksandr Hristoforovitš Benkendorf"; 1783–1844) oli venäläinen kenraali. Hän oli baltiansaksalaista sukua ja kotoisin Tallinnasta. Hän oli vahvasti mukana kukistamassa vuonna 1825 dekabristikapinaa, sen perusteella keisari Nikolai I nosti hänet santarmiston johtoon. Hän oli tunnettu Venäjän salaisen poliisin eli Hänen majesteettinsa kanslian kolmannen osaston päällikkönä, ja hän rakensi Venäjän valtiollisen poliisi- ja vakoojajärjestelmän.


title: Aleksandr von Benckendorff

text: Hänen veljensä oli diplomaatti Konstantin von Benckendorff ja hänen sisarensa ruhtinatar Dorothea Lieven oli vaikutusvaltainen henkilö 1800-luvun eurooppalaisessa seuraelämässä.


title: Turn on the Night

text: Turn on the Night on yhdysvaltalaisen hard rock-yhtye Kissin singlejulkaisu vuodelta 1988. Se on kymmenes raita yhtyeen vuoden 1987 studioalbumilla "Crazy Nights", ja singlenä kappale julkaistiin 10. syyskuuta 1988. Kappaleen on kirjoittanut yhtyeen laulajakitaristi Paul Stanley yhteistyössä lauluntekijä Diane Warrenin kanssa, ja singlen b-puolella olevan "Hell or High Waterin" ovat kirjoittaneet yhtyeen laulajabasisti Gene Simmons sekä soolokitaristi Bruce Kulick. Singlen a-puolella päälaulajana toimii Stanley, kun taas b-puolella lauluvastuun kantaa vastaavasti Simmons.


title: Turn on the Night

text: Kappaleesta on kuvattu myös musiikkivideo, jonka ohjasi Marty Callner.


title: Turn on the Night

text: CD-single


title: Carl Bennedich

text: Carl Bennedich (5. kesäkuuta 1880 Falkenberg – 1939 Linköping) oli ruotsalainen upseeri ja sotahistorioitsija. Hän suunnitteli ja johti laajojen historiallisten teosten "Karl den XII på slagfältet" (1918–1919) ja "Sveriges krig 1611–1632" (1936–1939) laatimista. Hän auttoi kenraali Nikolaj Mexmontania vuonna 1917 Suomen kansannousun suunnittelussa.


title: Ivar Berendsen

text: Ivar Berendsen (1865–1939) oli tanskalainen juristi, poliitikko ja Suomen ystävä. Sortovuosina hän tuki Suomen oikeustaistelua ja suomalaisia poliitikkoja. Hänen puolisonsa oli suomalainen Anna Berensen.


title: Fredrik Bergbom

text: Fredrik Bergbom (1785–1830) oli suomalainen filosofi, Turun akatemian teoreettisen filosofian professori vuodesta 1823 ja yliopiston rehtori 1825–1826. Hän oli Mnemosynen toimittaja. Hän julkaisi latinankielisiä väitöskirjoja aiheenaan Immanuel Kant, Johann Gottlieb Fichte ja Friedrich von Schelling.


title: Rantavahdin sadepäivät

text: Rantavahdin sadepäivät on suomalaisen laulaja-lauluntekijä Jukka Takalon soolosingle ja kappale vuodelta 2012. Se on kolmas raita Takalon vuoden 2012 "Kahden hengen disko"-studioalbumilla, ja singlenä kappale julkaistiin vuoden 2012 kesällä. Kappaleesta on myös kuvattu Ville Pohjosen ohjaama musiikkivideo, joka kuvattiin Takalon kotiseudulla Martinniemessä.


title: Bergbom

text: Bergbom on ollut muun muassa seuraavien henkilöiden sukunimi:


title: Edvard Bergh

text: Johan Herman Edvard Bergh (21. marraskuuta 1829 Vaasa – 5. tammikuuta 1903 Helsinki) oli suomalainen juristi ja yhteiskunnallinen kirjailija. Hän oli vuodesta 1864 Helsingissä oikeusneuvosmies. Hän osallistui useiden sanomalehtien – Morgonbladet, Åbo Underrättelser, Papperslyktan ja Helsingfors Dagblad – toimittamiseen. Myöhemmin hän kirjoitti Hufvudstadsbladetiin yhteiskunnallisista kysymyksistä. Hänet erotettiin yliopistosta lyhyeksi aikaa Töölön jutun yhteydessä.


title: Edvard Bergh

text: Berghin vanhemmat olivat vaasalainen kauppias Johan Samuel Bergh (k. 1853) ja Elisabet Ulrika Wikstrand. Hän kävi Vaasan triviaalikoulua 1838–1844 ja Vaasan lukiota 1844–1846 ja pääsi ylioppilaaksi Helsingissä 1846. Bergh valmistui Helsingin yliopistosta molempien oikeuksien kandidaatiksi 1859.


title: Edvard Bergh

text: Bergh oli Helsingfors Dagbladin päätoimittaja 1863–1864. Hän oli oikeusraatimiehenä Helsingissä 1864 ja osallistui säätyvaltiopäiville 1867 ja 1877–1878.


title: Edvard Bergh

text: Bergh oli naimisissa vuodesta 1866 Johanna Charlotta Lemströmin kanssa. Heidän poikiaan olivat kirjailija, maanviljelijä John Arnold Bergh (1872–1939) sekä Suomen sokeain liiton sihteeri ja puheenjohtaja Ralf Robert Bergh (1875–1947).


title: Kasettisoitin

text:
Kasettisoitin, nauhuri on äänentoistoon tarkoitettu laite, joka käyttää c-kasettia. Soitin voi olla rakenteeltaan isokin tai kannettava.
Ilmausta kasettidekki on käytetty lähinnä kookkaampien laitteiden yhteydessä. Laatukriteereitä: vähäinen huojunta ja kohina. Tallentavien laitteiden mikrofoni on joko sisään rakennettu tai liittimellä varustettu ulkoista mikrofonia varten.


title: Formula Renault 3.5 -kausi 2013

text: Formula Renault 3.5 -kausi 2013 oli Formula Renault 3.5 -sarjan yhdeksäs kausi. Kausi alkoi 6. huhtikuuta Italiasta ja päättyi 20. lokakuuta Espanjaan.


title: Formula Renault 3.5 -kausi 2013

text: Sarjan mestaruuden voitti tanskalainen Kevin Magnussen. Toiseksi sijoittui belgialainen Stoffel Vandoorne ja kolmanneksi portugalilainen António Félix da Costa.


title: Formula Renault 3.5 -kausi 2013

text:
R = Sarjan tulokas kaudella 2013
Uudet kuljettajat


title: Formula Renault 3.5 -kausi 2013

text: Paluun tekevät kuljettajat


title: Formula Renault 3.5 -kausi 2013

text: Poistuneet kuljettajat


title: Formula Renault 3.5 -kausi 2013

text: Tallia vaihtaneet kuljettajat


title: DCC

text: DCC, Digital Compact Cassette on digitaalinen äänentallennusformaatti, joka hyödyntää magnetoituvaa nauhaa. Formaatin kehittäjinä toimivat Philips ja Matsushita vuoden 1992 loppupuolella.


title: DCC

text: DCC-kasetin markkinointi oli samantyyppistä kuin tavallisella Philipsin jo vuonna 1963 kehittämällä analogisella C-kasetilla (Compact Audio Cassette, Music Cassette).


title: DCC

text: DCC-formaatti kilpaili erityisesti Sonyn ja TDK:n kehittämän MiniDiscin (MD) kanssa, joka niin ikään tuli markkinoille vuonna 1992.


title: DCC

text: Toinen DCC:n kanssa kilpaileva formaatti oli Digital Audio Tape (DAT-nauha), mutta sekään ei saanut laajempaa menestystä ilmestyessään vuonna 1992 lukuun ottamatta lähinnä ammatti- ja harrastelijamuusikoita sekä TV- ja radiotuotantoa. DCC oli edullisempi kuin DAT ja DCC:n etuna oli myös formaatin taaksepäin yhteensopivuus eli DCC-kasettinauhureilla pystyy toistamaan myös tavallisia analogisia C-kasetteja.


title: Pökkelökehrääjät

text: Pökkelökehrääjät ("Nyctibiidae") on kehrääjälintujen lahkoon kuuluva heimo. Siihen kuuluu vain yksi suku, "Nyctibius".


title: Pökkelökehrääjät

text: Pökkelökehrääjät ovat keskikokoisia yöaktiivisia lintuja. Niillä on suuri pää, pieni ruumis, pitkät siivet ja pyrstö ja hyvin lyhyet jalat.


title: Pökkelökehrääjät

text: Pökkelökehrääjiä elää Keski- ja Etelä-Amerikassa.


title: Pökkelökehrääjät

text: Heimoon kuuluu seitsemän lajia:


title: Bergh

text: Bergh on muun muassa seuraavien henkilöiden sukunimi:


title: Arvid Bergman

text: Karl Erik Arvid Bergman (1867–1944) oli suomalainen keräilijä. Hänelle myönnettiin kamarineuvoksen arvonimi. Hän oli upseeri vuoteen 1890, ja sen jälkeen hän oli rautateiden palveluksessa, ennen eläköitymistään Elisenvaaran asemapäällikkö. Hän keräsi yli 2500 esineen kokoelman pääasiassa vanhoja kartanosisustukseen liittyviä esineitä, jotka hän lahjoitti 1940 puolisonsa kanssa valtiolle, ja ne kuuluvat Kansallismuseon kokoelmiin.


title: Johan Gabriel Bergman

text: Johan Gabriel Bergman (1732 Pori – 1794) oli suomalainen lääkäri. Hän julkaisi 1766 väitöskirjan "De effectu et cura vitiorum diaeticorum generali". Hän toimi Turun piirilääkärinä, ja hänet määrättiin 1767 Turun sairashuoneen lääkäriksi. Hän julkaisi Åbo Tidningarissa terveydenhoitoa käsitteleviä artikkeleita ja suomeksi kirjasen ”rupulin” vastustamisesta.


title: Edvin Bergroth

text: Edvin Leonard Bergroth (26. joulukuuta 1836 Pihlajavesi – 29. maaliskuuta 1917 Helsinki) oli suomalainen insinööri ja teollisuusjohtaja. Hän sai vuorineuvoksen arvon vuonna 1907 ja oli aikanaan Suomen teollisuuselämän merkittävimpiä henkilöitä.


title: Edvin Bergroth

text: Bergrothin vanhemmat olivat kappalainen Johan Mikael Bergroth ja Ebba Lovisa Cajanus. Hän pääsi ylioppilaaksi Vaasan lukiosta 1857 ja valmistui siviili-insinööriksi 1860 Hannoverin polyteknillisestä korkeakoulusta.


title: Edvin Bergroth

text: Bergroth toimi Helsingin kaasulaitoksen johtajana 1862–1884, ja sen jälkeen hän oli Bakussa Nobel-veljesten Branobel-öljy-yhtiön teknisenä johtajana, sittemmin pääjohtajana 1884–1890. Bergroth perusti tai organisoi uudelleen muun muassa Nokian, Pinjaisten Oravi-Haapakosken tehtaat, Hietalahden telakan ja Helsingin kunnallisen kaasulaitoksen.


title: Edvin Bergroth

text: Bergroth oli valtiopäivillä 1882 ja 1899 porvarissäädyn jäsen ja Helsingin kaupunginvaltuustossa valittuna ruotsalaisesta puolueesta.


title: Bergroth

text: Bergroth on muun muassa seuraavien henkilöiden sukunimi:


title: Ernst Evald Bergroth

text: Ernst Evald Bergroth (1857–1925) oli suomalainen lääkäri ja hyönteistutkija.


title: Ernst Evald Bergroth

text: Bergroth toimi Tammisaaressa piirilääkärinä, oli 1877 Luoteis-Siperissa ja 1906-1911 Yhdysvalloissa. Hänen erikoisalaansa olivat eksoottiset nivelkärsäiset ja vaaksiaiset. Hän julkaisi lähinnä hyönteistieteestä yli 300 artikkelia. Bergrothin puoliso oli Eva Sucksdorff, perheen pojasta Nils Gösta Bergrothista (s. 1894) tuli hermosairauksiin erikoistunut lääkäri.


title: Hugo Bergroth

text: Karl Hugo Bergroth (18. toukokuuta 1866 Helsinki – 1. huhtikuuta 1937 Helsinki) oli suomalainen kielitieteilijä ja yliopistonlehtori. Hän vaikutti merkittävästi suomenruotsin kielenhuoltoon.


title: Hugo Bergroth

text: Bergrothin vanhemmat olivat kouluylihallituksen ylitarkastaja Julius Efraim Bergroth (1819–1876) ja Charlotta Kristina Barcker. Hän pääsi ylioppilaaksi Helsingin ruotsalaisesta normaalilyseosta 1884 ja valmistui filosofian kandidaatiksi Helsingin yliopistosta 1888.


title: Hugo Bergroth

text: Bergroth oli Helsingin yliopiston ruotsin kielen lehtorina 1893–1934. Hän sai professorin arvonimen 1919.


title: Hugo Bergroth

text: Bergroth oli naimisissa vuodesta 1893 Maria Elisabet (Elsa) Fabritiuksen kanssa.


title: Hugo Bergroth

text: Hänen muistoaan vaalii Hugo Bergroth -seura, joka edistää suomenruotsin kielenhuoltoa ja myöntää vuosittain Svenska kulturfondenin kielenhuoltopalkinnon.


title: Pikkuvyömittari

text: Pikkuvyömittari ("Cyclophora quercimontaria") on pienehkö tammimetsissä elävä mittariperhonen. Suomessa se on harvinainen harhailija ja vuoden 2010 kansallisessa uhanalaisluokituksessa laji luokiteltiin äärimmäisen uhanalaiseksi (CR).


title: Pikkuvyömittari

text: Pikkuvyömittarin siipien pohjaväri on vaalean punaruskea, hivenen kellertävänsävyinen, ja siivet ovat ruskeiden suomujen täplittämät. Etu- ja takasiivillä ei ole mainittavaa sävyeroa. Siiven keskivarjo näkyy selkeänä, punaruskeana viiruna häipyen siiven etureunaa kohti ja poikkiviirut muodostuvat rivistä erillisiä pisteitä. Siipien reunassa, siipiripisen tyvellä on ohut tumma juova. Etusiiven kärki ei ole muodoltaan erityisen terävä, etusiiven ulkoreuna on tasaisesti ulospäin kaareva, eikä takasiiven ulkosyrjä muodosta selkeää kulmaa. Siipiväli 24–28 mm.


title: Pikkuvyömittari

text: Pikkuvyömittarin voi sekoittaa helposti tammivyömittariin ("Cyclophora punctaria"), mutta se on kooltaan pienempi ja yleensä sävyltään tummempi.


title: Pikkuvyömittari

text: Pikkuvyömittarin levinneisyys ulottuu Portugalista Kaukasukselle ja pohjoisessa Skandinavian eteläosiin. Vanhin löytö pikkuvyömittarista Suomessa on vuonna 1946 pyydystetty kokoelmayksilö, joka kuitenkin tunnistettiin tammivyömittarien joukosta eri lajiksi vasta vuonna 1970. Lajia on aikaisemmin tavattu satunnaisesti Ahvenanmaalla, mutta sieltä ei ole havaintoja enää vuoden 1965 jälkeen. Manner-Suomen etelärannikolla sitä on tavattu muutamia kertoja satunnaisena harhailijana.


title: Pikkuvyömittari

text: Etelämpänä Euroopassa pikkuvyömittarit lentävät kahtena sukupolvena huhti-toukokuusta elokuulle. Suomesta ei ole tavattu toisen sukupolven yksilöitä.


title: Pikkuvyömittari

text: Laji elää Keski-Euroopassa lämpimissä ja valoisissa ympäristöissä, joissa kasvaa matalia, nuoria tammia. Perhoset tulevat valolle, mutta varmemmin niitä löytyy etsimällä puissa lepääviä yksilöitä päivisin. Kotelo talvehtii oksaan kiinnittyneenä.


title: Pikkuvyömittari

text: Toukka on tammilla ("Quercus") elävä monofagi.


title: Hjalmar Bergman

text: Hjalmar Fredrik Elgérus Bergman (11. syyskuuta 1883 Örebro, Ruotsi – 1. tammikuuta 1931 Berliini, Saksa) oli ruotsalainen kirjailija. Hänen maineensa perustuu erityisesti tyyliltään reheviin romaaneihin sekä näytelmiin, joissa yhdistyvät realismi ja mielikuvitus, raskasmielisyys ja huumori. Hän on kuvannut erityisesti Bergslagenia. Hän on 1900-luvun alkupuolen merkittävimpiä ruotsalaisia prosaisteja. Hän kirjoitti myös elokuvakäsikirjoituksia.


title: Vaahteravyömittari

text: Vaahteravyömittari ("Cyclophora annularia") on mittariperhoslaji. Suomessa se on erittäin harvinainen.


title: Vaahteravyömittari

text: Siipien pohjaväri on aivan vaalean kellertävä. Sekä sisempi että ulompi poikkiviiru ovat voimakkaasti mutkittelevat ja väriltään kahvinruskeat. Keskivarjo muodostaa ulomman poikkiviirun sisäpuolelle leveän, kahvinruskean varjostuman ja rengasmaiset keskitäplät erottuvat selkeästi sekä etu- että takasiivissä. Aaltoviiru erottuu lähellä siipien ulkoreunaa himmeämmän ruskeana juovana ja aivan ulkoreunassa, ripsien tyvellä on hyvin ohut ja katkonainen, tumma viiru. Siipiväli 21–26 mm.


title: Vaahteravyömittari

text: Vaahteravyömittaria tavataan Espanjasta ja Britteinsaarilta Kaukasukselle ja Iraniin. Suomessa vaaheravyömittarin tilanne on hieman epäselvä, sillä vaikka muutamat kymmenet havaitut yksilöt lienevät pääasiassa muualta lentäneitä harhailijoita, lajilla saattaa olla ainakin Uudenmaan ja Etelä-Karjalan alueilla paikalliset populaatiot. Suomesta perhosia on löydetty heinä-elokuussa. Keski-Euroopassa laji lentää kahtena sukupolvena huhtikuusta syyskuuhun.


title: Vaahteravyömittari

text: Laji elää iäkkäissä, valoisissa, vaahteroita kasvavissa metsissä sekä puistoissa. Perhoset oleilevat päivät kasveilla, aloittavat lennon iltahämärässä ja tulevat valolle. Kotelo talvehtii tiiviillä verkolla lehteen kiinnittyneenä tai sammaleen seassa.


title: Vaahteravyömittari

text: Toukan ravintokasvi on niverävaahtera ("Acer campestris"), joskus myös koivut ("Betula")


title: Pajuvyömittari

text: Pajuvyömittari ("Cyclophora pendularia") on vyömittareihin kuuluva kirjava yöperhoslaji.


title: Pajuvyömittari

text: Helposti tunnistettava perhonen, jonka etu- ja takasiivet ovat kuvioinniltaan samanlaiset. Siipien pohjaväri on vaalean harmaa, mutta siivet ovat kauttaaltaan tummanruskean kehnän peittämät ja perhosen väritys on levottoman kirjava. Jokaisessa siivessä on valkoinen, tummanruskean renkaan ympäröimä keskipilkku. Sisempi ja ulompi poikkiviiru ovat tummanruskeat, voimakkaasti mutkittelevat ja niiden mutkissa on mustat pisteet. Keskivarjo on punertavan ruskea. Siipiväli 22–25 mm.


title: Pajuvyömittari

text: Pajuvyömittari on tummempi, ja kuvioinniltaan levottomampi kuin hieman samannäköinen koivuvyömittari ("Cyclophora albipunctata").


title: Pajuvyömittari

text: Pajuvyömittaria tavataan Läntisimmästä Euroopasta ja Välimereltä pohjoisrannikolta Pohjois-Aasian poikki Koreaan ja Kiinaan. Se on kuitenkin koko levinneisyysalueellaan harvinainen ja paikoitellen puuttuu kokonaan. Myös Suomessa laji on kohtalaisen harvinainen ja sitä tavataan nykyisin suunnilleen Pori-Kuopio-linjan eteläpuolella. Perhoset lentävät kahtena sukupolvena toukokuun lopulta elokuun loppuun.


title: Pajuvyömittari

text: Perhoset viihtyvät kosteilla niityillä, kosteissa metsissä, rannoilla ja pensaikoissa, joilla kasvaa pajuja. Perhosia tavataan tavallisesti vain yksittäin. Ne lentävät yöllä ja tulevat valolle. Kotelo talvehtii.


title: Pajuvyömittari

text: Toukka käyttää ravinnokseen eri pajulajeja ("Salix"), mutta erityisesti tuhkapajua ("Salix cinerea").


title: Berndtson

text: Berndtson, Berndtsson on seuraavien henkilöiden sukunimi:


title: Nicola Tiggeler

text: Nicola Tiggeler on saksalainen näyttelijä, joka on näytellyt Barbara von Heidenbergia saksalaisessa telenovelassa "Lemmen viemää".


title: Nicola Tiggeler

text: Tiggeler on naimisissa teatteriohjaaja Werner Standburgin kanssa ja heillä on kaksi lasta. Tiggeler asuu Berliinissä, Saksassa.


title: Singaporen väestö

text: Singaporen väestö on muodostunut lähes viidestä miljoonasta ihmisestä. Väestö on monimuotoinen, ja kiinalaiset on suurin väestöryhmä. Muita suuria ryhmiä ovat malaijit ja intialaiset. Etninen harmonia onkin tärkeä kysymys väestöpolitiikassa. Buddhalaisuus on suurin uskonto. Malaiji on kansallinen kieli, mutta englanti, mandariinikiina ja tamili ovat myös virallisia kieliä.


title: Singaporen väestö

text: Kuusivuotinen peruskoulu on pakollinen, ja englanti on opetuskieli monissa oppiaineissa. Singaporen kansallinen yliopisto on yksi maailman arvostetuimmista yliopistoista. Terveydenhuolto perustuu henkilökohtaisiin kannustimiin, minkä ansiosta valtio käyttää vähän varoja terveydenhuoltoon, mutta maan terveys on silti hyvä. Varsinaista sosiaaliturvaa maassa ei ole, ja terveydenhuolto ja sosiaaliturva pohjautuvat sosiaaliturvatileihin.


title: Singaporen väestö

text: Singaporessa asuu lähes viisi miljoonaa ihmistä. Vuosikymmenien perhesuunnittelun jälkeen maassa on alhainen syntyvyys, jota pyritään nostamaan kannustimilla. Singapore on toiseksi tiheimmin asuttu maa maailmassa. Noin 85 prosenttia singaporelaisista asuu asunnoissa, joita tarjoaa Housing and Development Board (HDB)


title: Singaporen väestö

text: Väestö on monimuotoinen moniin muihin maihin verrattuna. Kiinalaiset, jotka ovat olleet enemmistönä siirtomaa-ajalta asti, muodostavat singaporelaisista 76,8 prosenttia. Malaijit, jotka ovat maan alkuperäisasukkaita, muodostavat 13,9 prosenttia. Intialaiset ovat kolmanneksi suurin etninen ryhmä, 7,9 prosenttia väestöstä. He ovat suurimmaksi osaksi kotoisin eteläisen Intian Tamil Nadusta ja Sri Lankasta ja he puhuvat tamilia. Muut pienemmät väestöryhmät muodostavat väestöstä 1,4 prosenttia.


title: Singaporen väestö

text: Vuoden 2000 väestönlaskennassa 42 prosenttia singaporelaisista oli buddhalaisia. Muslimeja on noin 15 prosenttia väestöstä, ja se on malaijiväestön pääuskonto. Katolilaiset ja muut kristityt muodostavat 14,6 prosenttia väestöstä. Taolaisuus, kungfutselaisuus ja buddhalaisuus ovat sulautuneet yhdeksi suurimmalle osalle kiinalaista väestöä. Suurin osa tamilileista on hindulaisia, joka on maan kuudenneksi suurin uskonto.


title: Singaporen väestö

text: Etninen harmonia on ollut tärkeä kysymys vuoden 1964 rotumellakoiden jälkeen. Sitä korostetaan kaikkialla yhteiskunnassa, esimerkiksi koulutuksessa, asevoimissa ja asumispolitiikassa. Vuosittain vietetään erityistä etnisen harmonian teemapäivää. 2000-luvun alussa puheenaiheisiin kuului muun muassa muslimien huivikielto julkisissa kouluissa.


title: Singaporen väestö

text: Kansallinen kieli on historiallisista syistä malaiji. Viralliset kielet ovat englanti, mandariinikiina, malaiji ja tamili. Englantia on suosittu maan kielenä itsenäistymisestä lähtien ja enemmistö väestöstä puhuu sitä.


title: Singaporen väestö

text: Speak Mandarin -kampanja (puhu mandariinikiinaa -kampanja) on kannustanut kiinalaista väestöä opiskelemaan mandariinikiinaa. Alun perin kiinalaiset maahanmuuttajat eivät ymmärtäneet toisiaan, mutta kampanjan aikana mandariinikiina tuli yhdistäväksi tekijäksi. Myös Speak Bahasa Melayu -kampanja (puhu malaijia -kampanja) on ehdotettu järjestettäväksi, sillä malaijin taito on jäänyt nuorison keskuudessa englannin vuoksi heikoksi.


title: Singaporen väestö

text: Kuusivuotinen peruskoulu on pakollinen Singaporessa. Opetusministeriö asettaa peruskoulun opetusvaatimukset yhdessä julkisten ja yksityisten koulujen kanssa. Maassa ei ole selkeitä rajoja julkisten ja yksityisten koulujen välillä - itsemääräämisoikeus, hallituksen rahoitusosuus, ja opiskelijan lukukausimaksu riippuu tarkemmasta koulun luokittelusta, kuten "valtion koulu", "valtion avustama koulu", "itsenäinen", ja "yksityisesti rahoitettu". Joillakin kouluilla on useampi luokittelu. Lisäksi kansainväliset koulut tarjoavat täysin erillistä koulutusta ulkomaalaisille ja joillekin paikallisille. Vammaisille on tarjolla erikoisohjelmia.


title: Singaporen väestö

text: Tammikuussa 2003 säädettiin oppivelvollisuus kaikille kouluikäisille lapsille. Lain mukaan on rangaistavaa jättää ilmoittamatta lapsi kouluun ja jättää huolehtimatta lapsen säännöllisestä koulunkäynnistä.


title: Singaporen väestö

text: Englanti on ensimmäinen vieras kieli ja opetuskieli esimerkiksi matematiikassa, luonnontieteissä (fysiikka, kemia ja biologia). Entinen pääministeri Lee Kuan Yew esitti, että englanti on kieli, joka yhdistää kaikki singaporelaiset etnisestä ja kulttuurisesta taustasta riippumatta ja liittää Singaporen muuhun maailmaan. Toisaalta vuodesta 1991 lähtien kiinalaisia singaporelaisia on rohkaistu puhumaan mandariinia, jonka käyttö on vähentynyt. Mandariinista on vuodesta 1979 lähtien pyritty tekemään kiinalaisten ykköskieli murteiden sijaan.


title: Singaporen väestö

text: Singaporen kansallinen yliopisto (NUS) on yksi maailman arvostetuimmista yliopistoista. Vuonna 2012 se oli World University Rankings -listalla sijalla 29.


title: Singaporen väestö

text: Singaporen terveydenhuoltomenot ovat 3,2 % BKT:sta (Suomi 8,2 %, USA 16 %), terveydenhuoltomenot henkeä kohden ovat $1228 (Suomi $2840, USA $7290, mistä julkisen sektorin osuus (47,2 %) on suurempi kuin Suomen koko summa), julkisen sektorin osuus 32,6 % (Suomi 74,2 %, USA 47,2 %), elinajanodote vastasyntyneillä 79,7 v. (Suomi 79,4, USA 78,1) Toisen tiedon mukaan vastasyntyneiden elinajanodote on 82 v. (USA 78 v.).


title: Singaporen väestö

text: Singaporelaiset maksavat terveydenhuollostaan viidenneksen siitä mitä yhdysvaltalaiset mutta saavat paljon paremman terveyden. Tämä johtuu pitkälti kannustimista: ihmiset maksavat terveydenhoitomenoistaan ison omavastuun itse. Terveystilit (Medisave), vakuutukset ja hätätapauksessa valtion apu varmistavat, että kaikki saavat kuitenkin riittävän hoidon.


title: Singaporen väestö

text: Imeväiskuolleisuus on Singaporessa maailman pienin, 2,31 lasta tuhatta syntymää kohden (Suomessa 3,47).


title: Singaporen väestö

text: Iso syy korkeaan tulokseen vähin kuluin on se, että potilaat ja tohtorit tekevät päätökset, eivät byrokraatit ja vakuutusyhtiöt. Valtio lähinnä tarjoaa turvaverkon sekä hoitaa ja rahoittaa ennalta ehkäiseviä kampanjoita.


title: Singaporen väestö

text: Singaporen terveydenhoito ja sosiaaliturva perustuvat sosiaaliturvatileihin: kansalaiset rahoittavat terveydenhoitonsa, työttömyytensä, eläkkeensä ym itse pakollisilla vähennyksiltä palkasta. Esim. työttömyyskorvausta ei ole ollenkaan ja valtio auttaa vain hätätapauksissa: tukea myönnetään vain hakijoille jotka eivät iän, sairauden tai vamman takia kykene työhön "ja" joilla ei ole lähiomaisia, jotka voisivat tukea heitä. Tukihakemuksista yli puolet hylätään, ja myönnettäessakin tuki kattaa vain arviolta 41% elämisen vähimmäiskustannuksista. Valtioneläkettä ei ole, joka viides singaporelainen vanhus kokee, etteivät heidän tulonsa riitä elämiseen ja kolme kymmenestä kärsii aliravitsemuksesta.


title: Singaporen väestö

text: Tyypillisesti työnantaja maksaa 20 % ja työntekijä 13 % palkasta sosiaaliturvatilille (Medisave/CPF). Terveystililtä voi maksaa perheen sairaalamenoja ym. valtionsairaaloiden (tuettuun) hintatasoon asti. Tämän ylittävät menot maksetaan omilla rahoilla tai vakuutuksin. Valtio sääntelee hieman hintoja ja palveluita mutta paljon vähemmän kuin esimerkiksi Britannia tai Saksa.


title: Singaporen väestö

text: Singaporen ikärakenteen myöhemmin heiketessä terveydenhoitoon saatetaan tarvita lisää verovaroja kuten muissakin maissa. Arvostelijatkin kaipaavat vain hienosäätöä, ei järjestelmänmuutosta.


title: Singaporen väestö

text: CPF (Central Provident Fund) -sosiaaliturvatilit otettiin käyttöön pakollisina työeläkesäästötileinä vuonna 1955. Ne koostuvat kolmesta osasta: "tavallinen tili", jota voi käyttää asunnonostoon, sijoituksiin ja koulutukseen; "erikoistili" eläkevakuutuksiin ja "Medisave" (terveystili) terveysmenoihin ja -vakuutuksiin.


title: Singaporen väestö

text:
Professori Bryan Caplanin mukaan Singaporen järjestelmä perustuu yksilökohtaisiin kannustimiin, ja siinä:
Professori Phuan mukaan yksityinen päätöksenteko, kannustavat omavastuut sekä julkisten ja yksityisten palveluntarjoajien välinen kilpailu ovat syinä terveydenhoidon tehokkuuteen.


title: Singaporen väestö

text: Yksityiset hoitavat 80 % perusterveydenhoidosta ja 26 % sairaalapaikoista. Skaalaetujen saavuttamiseksi laatu- ja hintakilpailun pahemmin kärsimättä maassa on kaksi suurta julkista palveluntarjoajaa (NHG & SingHealth) sekä vapaa määrä yksityisiä kilpailijoita. Julkiset klusterit tuottavat yksityiskohtaiset suoritusluvut sekä vertailun kansainvälisiä standardeja vasten pyrkien maksimoimaan "terveiden elinvuosien" määrän, ei vain parantamaan sairauksia.


title: Singaporen väestö

text: WHO:n mukaan vuonna 2010 Singaporen valtio käytti terveydenhuoltoon 2273 yhdysvaltojen dollaria henkeä kohti eli neljä prosenttia bruttokansantuotteesta, kun esimerkiksi Suomi käytti samana vuonna 3281 dollaria eli yhdeksän prosenttia BKT:stä.


title: Singaporen väestö

text: Singaporen sairaaloita pidetään hyvin korkeatasoisina, ja erityisesti kaakkoisaasialaiset käyttävät singaporelaisia terveyspalveluja. Maassa on viime vuosina panostettu paljon muun muassa biotekniikan ja geenitekniikan tutkimukseen hyvin tuloksin.


title: Edelmann

text: Edelman tai Edelmann on muun muassa seuraavien henkilöiden sukunimi:


title: Koivuvyömittari

text: Koivuvyömittari ("Cyclophora albipunctata") on kirjava mittariperhonen. Suomessa esiintyvistä vyömittarilajeista se on selvästi yleisin ja ainoa jota tavataan koko maassa.


title: Koivuvyömittari

text:
Siipien pohjaväri on vaalean kellanharmaa ja sekä etu- että takasiivissä kuviointi on samanlaista. Sisemmän ja ulomman poikkiviirun kohdalla näkyy vain rivi mustia pisteitä. Keskipilkku on valkoinen ja sitä ympäröi selvä ruskea rengas. Aivan siiven ulkoreunassa, ripsien tyvellä on rivi tummia pisteitä.
Siipiväli 20–25 mm.


title: Koivuvyömittari

text: Laajalle levinnyt laji, jota tavataan Portugalista ja Irlannista Euroopan ja Pohjois-Aasian poikki Japaniin saakka. Myös Suomessa koivuvyömittari on yleinen ja sitä tavataan koko maassa. Perhoset lentävät kahtena sukupolvena, joista ensimmäinen sukupolvi toukokuun lopulta heinäkuun loppuun ja toinen, yksilömäärältään huomattavasti pienempi, heinäkuun lopusta syyskuun alkupuolelle.


title: Koivuvyömittari

text: Koivuvyömittaria tavataan avoimissa, koivua kasvavissa metsissä, pensaikkoisilla niityillä, puistoissa ja puutarhoissa. Perhoset aloittavat lentonsa iltahämärässä ja tulevat valolle, joskus myös syötille. Häirittynä perhonen lähtee helposti lentoon myös päivällä. Talvehtii tiiviin kotelokopan sisällä puun runkoon tai oksaan kiinnittyneenä.


title: Koivuvyömittari

text: Toukka syö koivuja ("Betula").


title: Oleksandr Kuzin

text: Oleksandr Leonidovitš Kuzin (; s. 21. lokakuuta 1974) on ukrainalainen entinen yleisurheilija, joka kilpaili kestävyysjuoksussa. Hänen seuransa oli Dinamo Donetsk.


title: Oleksandr Kuzin

text: Kuzin osallistui vuonna 1997 maastojuoksun MM-kisoihin, joissa hän oli pitkällä matkalla 142. Hän oli maratonilla kahdeksastoista MM-kilpailuissa 2001 Edmontonissa ajallaan 2.21.26. Kuzin kilpaili maratonmatkalla myös Pekingin olympialaisissa 2008, mutta joutui tuolloin keskeyttämään. Hänen ennätyksensä maratonilla on 2.07.33, jonka hän juoksi Linzissä 2007.


title: Siimakrotit

text: Siimakrotit ("Gigantactinidae") on krottikaloihin kuuluva heimo. Heimon lajeja tavataan kaikista lämpimistä ja lauhkeista meristä syvistä vesistä.


title: Siimakrotit

text: Siimakrottien heimoon kuuluu kaksi sukua ja 20–22 lajia, muun muassa siimakrotti ("Gigantactis macronema"). Heimon lajien naaraat poikkeavat kooltaan huomattavasti koiraista. Naaraat voivat saavuttaa 40 cm:n pituuden, kun koiraat jäävät korkeintaan 2,2 cm pitkiksi. Siimakrottinaaraiden ruumis on pitkulainen ja selkäevän ruoto on pidentynyt siimamaiseksi ja sen päässä on valoa tuottava elin. Tämän ruodon pituus voi olla jopa nelinkertainen kalan ruumiinpituuteen verrattuna. Aikuisilta kaloilta puuttuu vatsaevät. Siimakrottilajien silmät ovat pienet ja suu sekä hampaat kookkaat. Aikuiset koiraat kiinnittyvät naaraaseen, mutta niistä ei tule naaraiden loisia. Väriltään siimakrotit ovat tumman punaruskeita tai mustia.


title: Siimakrotit

text: Siimakrotteja tavataan Atlantista, Intian valtamerestä ja Tyynestämerestä. Pohjoisimpana niitä on tavattu Grönlannin läheisyydestä. Heimon kalat elävät tyypillisesti 1 000–2 500 metrin syvyydessä yleensä yksittäin. Ne houkuttelevat valoelimellään saaliseläimiä ja mahdollisesti uivat pää alaspäin saalistaessaan.


title: Jan Barnard

text: Johannes Hendrikus ”Jan” Barnard (21. lokakuuta 1929 Lichtenburg – 21. lokakuuta 2012) oli eteläafrikkalainen yleisurheilija, joka kilpaili kestävyys- ja maastojuoksussa.


title: Jan Barnard

text: Barnard sijoittui brittiläisen imperiumin ja kansainyhteisön kisoissa maratonilla kolmanneksi 1954 ja sai hopeaa 1958, mutta joutui keskeyttämään lajissa vuoden 1956 olympialaisissa. Hänen ennätyksensä maratonilla on 2.21.38, jonka hän juoksi 1956.


title: Jan Barnard

text: Bernard voitti maansa mestaruuden sekä kuuden mailin juoksussa että maratonjuoksussa vuosina 1955, 1956 ja 1958. Maastojuoksussa hän voitti maansa mestaruuden vuosina 1953, 1955, 1956, 1961 ja 1963. Urheilu-uransa jälkeen Bernard toimi valmentajana.


title: Johan Reinhold Bergstadi

text: Johan Reinhold Bergstadi, myös Bergstadius (20. syyskuuta 1820 Pälkäne – 13. tammikuuta 1850 Turku) oli suomalainen kielitieteilijä. Hän matkusti 1845 Siperiaan yhdessä M. A. Castrénin kanssa. Hän käänsi latinaksi Castrénin ostjakin kieliopin ja opiskeli ostjakki-samojedilaisia murteita ja tutki Jenisei-ostjakkien kieltä. Hän palasi Suomeen 1847 ja julkaisi Suomettaressa teoksensa "Matkamuistelmia itämaisilta mailta". Hän oli Porin yläalkeiskoulun vt. toinen kollega 1847–1848. Helsingin teknillisen reaalikoulun saksanopettaja kevätlukukauden 1849. Turun lukion vt. venäjänopettaja syyslukukauden 1849.


title: Johan Reinhold Bergstadi

text: Pälkäneen Kukkolassa syntyneen Bergstadin vanhemmat olivat auskultantti Johan Reinhold Bergstadius ja Anna Katarina Lindström. Hänen veljensä on Fredrik Bergstadi.


title: Aleksandr Amfiteatrov

text: Aleksandr Valentinovitš Amfiteatrov (, 26. joulukuuta 1862 Kaluga – 26. helmikuuta 1938 Levanto, Italia) oli venäläinen kirjailija.


title: Aleksandr Amfiteatrov

text: Aleksandr Amfiteatrov syntyi papin perheeseen. Hän valmistui Moskovan yliopiston oikeustieteellisestä tiedekunnasta vuonna 1885. Amfiteatrov työskenteli 1880-luvun alusta lähtien Novoje vremjan ja muiden lehtien pakinoitsijana sekä matkusteli eri maissa. Tsaariperhettä käsitelleen satiirisen pakinan takia hänet karkotettiin vuonna 1902 Minusinskiin ja sittemmin Vologdaan.


title: Aleksandr Amfiteatrov

text: Vuosina 1904–1916 Amfiteatrov asui ja työskenteli ulkomailla. Hän kirjoitti lukuisia romaaneja, näytelmiä, kuvauksia ja kiistakirjoituksia, jotka tekivät hänestä kuuluisan ja suositun kirjailijan. Hänen teoksiaan ovat muun muassa 1800-luvun lopun sivistyneistöstä kertovat romaanit "Vosmidesjatniki" (”Kahdeksankymmentälukulaiset”, 1907–1908) ja "Devjatidesjatniki" (”Yhdeksänkymmentälukulaiset”, 1910), naiskysymystä käsittelevä "Viktoria Pavlovna" sekä vuonna 1900 aloitettu laaja historiallinen romaani "Zver iz bezdny" (”Rotkon peto”). Jälkikäteen arvioituna Amfiteatrovin realistista kuvaustapaa on pidetty pinnallisena ja triviaalina.


title: Aleksandr Amfiteatrov

text: Amfiteatrov palasi Pietariin vuonna 1916, mutta joutui pian karkotetuksi Irkutskiin, josta hän pääsi takaisin helmikuun vallankumouksen jälkeen. Lokakuun vallankumoukseen kirjailija suhtautui jyrkän kielteisesti. Vuonna 1921 hän pakeni perheensä kanssa Suomeen ja jatkoi kirjailijan työtään Italiassa.


title: Jurongsaari

text: Jurongsaari on Singaporen pääsaaren jälkeen suurin saari. Se on rakennettu täyttömaasta kymmenen pienemmän saaren ja luodon päälle. Sen pinta-ala on noin 3 000 hehtaaria.


title: Jurongsaari

text:
Saari valmistui vuonna 2009 lähes kymmenen vuoden kiivaan rakentamisen jälkeen. Alkuperäisten suunnitelmien mukaan sen piti olla valmis vasta 2030. Saarella toimii 95 kemian ja energia-alan yritystä, jotka ovat investoineet rajusti sen rakentamiseen.
Saarella toimii myös kemian alan tuotteisiin erikoistunut logistiikkakeskus, koulutuskeskus ja oma paloasema, joka on varustettu erityisesti kemikaalionnettomuuksien varalta.


title: Rose of England

text: Rose of England (suom. "Englannin ruusu") on englantilainen isänmaallinen laulu, jonka on tehnyt walesilainen säveltäjä Ivor Novello vuonna 1937. Kappaleen on levyttänyt muun muassa Vera Lynn. Kukka, johon sanoitus viittaa on yksi Englannin heraldisista symboleista nimeltä Tudor rose.


title: Rose of England

text: Näyttelijä Patricia Routledge lauloi kappaleen eräässä "Pokka pitää" -sarjan jaksossa.


title: Kerttu Bernhard

text: Kerttu Regina Veronica Bernhard (29. joulukuuta 1902 Kalvola – 26. maaliskuuta 1944 Vihti) oli suomalainen pianisti. Häntä pidettiin aikansa merkittävimpiin kuuluvana esittävän säveltaiteen edustajana. Hän oli arvostettu pianopedagogi, Sibelius-Akatemian pääopettajia 1937–1944. Vuodesta 1931 hänen puolisonsa oli viulutaiteilija Arno Granroth.


title: Kerttu Bernhard

text: Käytyään tyttökoulun Bernhard opiskeli pianonsoittoa Helsingin musiikkiopistossa Ilmari Hannikaisen johdolla vuosina 1918–1922. Hän opiskeli Leipzigissa professori Robert Teichmüllerin ja Berliinissä Edwin Fischerin oppilaana 1922–1924, Pariisissa Jean Batallan ja Nadia Boulangerin oppilaana useina vuosina. Hän piti ensikonserttinsa vuonna 1921 Jyväskylässä ja esiintyi tämän jälkeen kotimaan lisäksi muun muassa Berliinissä, Pariisissa ja Tukholmassa. Bernhardin nousussa ollut ura katkesi äkilliseen kuolemaan.


title: Kerttu Bernhard

text: Hänen vanhempansa olivat tilanomistaja Constant Bernhard ja Suoma Dagmar Wuolijoki.


title: Hakob Hakobjan

text: Hakob Hakobjan (, venäjästä translitteroituna "Akop Akopjan"; 29. toukokuuta 1866 Jelizavetpol, nykyinen Gəncə – 13. marraskuuta 1937 Tbilisi) oli armenialainen runoilija. Neuvostoaikana häntä pidettiin Armenian proletaarirunouden perustanlaskijana.


title: Hakob Hakobjan

text: Hakob Hakobjan syntyi käsityöläisperheeseen. Hän opiskeli paikallisessa lukiossa ja työskenteli eri ammateissa Tbilisissä ja Bakussa. Hän osallistui Taka-Kaukasian vallankumousliikkeeseen ja liittyi Venäjän sosiaalidemokraattiseen työväenpuolueeseen vuonna 1904.


title: Hakob Hakobjan

text: Hakobjanin ensimmäinen runokirja ilmestyi vuonna 1899. Hän kirjoitti vallankumousrunoutta ja käänsi armeniaksi Kansainvälisen. Runoilijan maailmankuvan muodostumiseen vaikutti hänen ystävänsä Stepan Šaumjan.


title: Hakob Hakobjan

text: Bolševikkien vallattua Georgian Hakobjan nimitettiin Georgian pankkikomissaariksi ja valittiin Taka-Kaukasian federaation toimeenpanevan keskuskomitean jäseneksi. Runoilijan pääaiheiksi muodostuivat sosialistinen rakennustyö ja neuvostokansojen ystävyys. Hakobjanin tunnetuimpia teoksia ovat runoelmat "Havasarutjun" (”Tasa-arvo”, 1917), "Avstvatsnery hosetsin" (”Jumalat alkoivat puhua”, 1922), "Šir-Kanal" (1924) ja "Volhovstroi" (1925). Vuonna 1923 hänelle myönnettiin Armenian ja Georgian kansanrunoilijan arvonimi.


title: Operaatio Albion

text: Operaatio Albion () oli ensimmäisessä maailmansodassa Saksan keisarikunnan suorittama laivasto- ja maahyökkäys, jossa valloitettiin ja miehitettiin Venäjän keisarikunnan hallitsemat Viron autonomisen kuvernementin saaret Saarenmaa, Hiidenmaa ja Muhu syys–lokakuussa 1917.


title: Operaatio Albion

text: Operaatio alkoi miinanraivauksella ja rannikkotykistön kukistamisella 17. syyskuuta 1917. Varsinaiset hyökkäystoimet alkoivat maihinnousulla 11. lokakuuta Saarenmaan Tagalahteen, ja saari oli valloitettu 16. päivänä lokakuuta. Venäjän armeija evakuoitiin Muhusta 18. päivänä lokakuuta.


title: Operaatio Albion

text: Kahden epäonnistuneen yrityksen jälkeen saksalaiset rantautuivat Hiidenmaalle 19. päivänä lokakuuta ja ottivat saaren hallintaansa seuraavana päivänä. Venäjän Itämeren laivasto kärsi huomattavia tappioita Muhunsalmen taistelussa.


title: Operaatio Albion

text: Saksalaiset ottivat 20 000 vankia ja saivat saaliikseen sata tykkiä.


title: Operaatio Albion

text: Sodan alussa saarten sotilaallinen merkitys oli ollut vähäinen, mutta Venäjän vallankumouksen jälkeen Saksan sodanjohto arveli, että saarten valloitus horjuttaisi Venäjän puolustusta ja saattaisi Pietarin alttiiksi hyökkäykselle.


title: Operaatio Albion

text: Operaatio Albion oli Saksan suurin ja menestyksekkäin maihinnousuoperaatio ensimmäisessä maailmansodassa.


title: Bernhard (sukunimi)

text: Bernhard on sukunimi:


title: Léo Baptistão

text: Leonardo Carrilho Baptistão (s. 26. elokuuta 1992 Santos, Brasilia) on brasilialainen jalkapalloilija. Hän edustaa Espanjan Primera Divisiónissa pelaavaa Espanyolia. Baptistão on pelipaikaltaan hyökkääjä.


title: Léo Baptistão

text: Léo Baptistão pelasi kaudella 2011–2012 espanjalaisseura Rayo Vallecanon reservijoukkueessa Rayo Vallecano B:ssä. Pelaamissaan 17:ssä Segunda División B:n ottelussa hän teki neljä maalia.


title: Léo Baptistão

text: Léo Baptistão pelasi ensimmäisen ottelunsa Primera Divisiónissa 25. elokuuta 2012 Real Betisiä vastaan. Samassa ottelussa hän teki myös ensimmäisen maalinsa, joka vei Rayo Vallecanon 2–1-johtoon ja jäi ottelun voittomaaliksi. Léo Baptistão teki 21. lokakuuta 2012 kaksi maalia Espanyolin verkkoon. Léo solmi kesäkuussa 2013 viisivuotisen sopimuksen Atléticon kanssa.


title: Hatšatur Abovjan

text: Hatšatur Abovjan (, 1805 Kanakerin kylä Jerevanin lähellä – 1848) oli armenialainen kirjailija ja kansanvalistaja.


title: Hatšatur Abovjan

text: Hatšatur Abovjan syntyi köyhtyneeseen aatelisperheeseen. Hän opiskeli Etšmiadzinin luostarissa, Nersesjan seminaarissa Tbilisissä vuosina 1824–1826 sekä Tarton yliopistossa vuosina 1830–1836. Vuonna 1837 Abovjanista tuli Tbilisin kihlakuntakoulun valvoja ja vuonna 1843 hän siirtyi vastaavaan tehtävään Jerevaniin. Abovjanin kuolema on edelleen mysteeri: hän poistui kotoaan 14. huhtikuuta 1848 ja katosi jäljettömiin.


title: Hatšatur Abovjan

text: Abovjanin tuotannolla oli suuri merkitys armenialaisen kirjallisuuden kehitykselle. Hän kirjoitti romaaneja, kertomuksia, näytelmiä, runoja sekä tieto- ja lastenkirjallisuutta. Muinaisarmenialaisen kirjakielen "grabarin" asemasta hän käytti teoksissaan elävää kansankieltä muodostaen perustan nykyarmenian kirjakielelle. Abovjanin merkittävin teos on romaani "Verk Hajastan" (”Armenian haavat”, 1841), joka kuvaa armenialaisten vapaustaistelua Venäjän ja Iranin välisen sodan aikana vuosina 1826–1828. Kirjallisen työnsä ohella Abovjan kamppaili nykyaikaisen maallisen koulutusjärjestelmän puolesta papiston ylläpitämiä kirkkokouluja vastaan.


title: Leea Isotalo

text: Leea Isotalo (13. syyskuuta 1913 Helsinki – 4. elokuuta 2009 Jyväskylä) oli suomalainen pianotaiteilija ja merkittävä pianopedagogi. Hänet tunnettiin erityisesti Franz Lisztin ja Selim Palmgrenin tulkitsijana.


title: Bertel Bertel-Nordström

text: Bertel Gustaf Adolf Engelbert Bertel-Nordström (19. huhtikuuta 1884 Helsinki – 22. elokuuta 1967 Tukholma, Ruotsi) oli suomalais-ruotsalainen kuvataiteilija.


title: Bertel Bertel-Nordström

text: Bertel-Nordström opiskeli ensin Helsingissä Taideteollisuuskeskuskoulussa ja muutti Ruotsiin 1914. Siellä hän opiskeli Tukholmassa, sitten Kööpenhaminassa ja Pariisissa. Hän on toiminut graafikkona ja piirtäjänä suomalaisissa ja ruotsalaisissa lehdissä, mutta hän on myös maalannut ekspressionistisia maisemamaalauksia. Maisemien ohella hän on maalannut sirkusaiheita, joissa yleissävy on romanttisen tunnelmallinen.


title: Bertel Bertel-Nordström

text: Bertel-Nordströmin teoksia on Moderna museetissa, Göteborgin taidemuseossa, Norrköpingissä ja Helsingissä.


title: Making Waves

text: Making Waves on suomalaisen Hay and Stone -rockyhtyeen studioalbumi. Se on julkaistu vuonna 2006 levymerkillä SM Records Finland.


title: Making Waves

text: Kaikki kappaleet kirjoittanut Eero Heinonen, ellei toisin mainittu.


title: Esapekka Lappi

text: Esapekka Lappi (s. 17. tammikuuta 1991 Pieksämäki) on Citroënin tehdastiimissä MM-sarjaa ajava suomalainen ralliautoilija. Hän voitti rallin SM-sarjan mestaruuden vuonna 2012 voittamalla kaikki seitsemän osakilpailua yhdessä kartturinsa Janne Fermin kanssa. Lokakuussa 2012 Lappi voitti Puolan rallikilpailun, joka oli osa rallin Euroopan-mestaruussarjaa.


title: Esapekka Lappi

text: Vuosina 2013–2016 Lappi kilpaili Skodan tallissa tehdaskuljettajana MM-sarjan oheisluokkana ajettavassa FIA WRC 2 Championship -sarjassa.


title: Esapekka Lappi

text: Lappi voitti Skodalla vuoden 2016 Suomen MM-rallissa WRC 2 -luokan.


title: Esapekka Lappi

text: Lapista tuli kaudelle 2017 Tommi Mäkisen johtaman Yaris WRC -autoa käyttävän Toyotan tehdastiimin kolmoskuljettaja, kahden muun suomalaisen (Jari-Matti Latvala ja Juho Hänninen) lisäksi. Lappi ei kuitenkaan tule ajamaan täyttä MM-sarjaa, vaan aloittaa sarjan omalta osaltaan myöhemmin, mahdollisesti keväällä 2017. Hän voitti ensimmäisen MM-osakilpailunsa vuoden 2017 Suomen rallissa, uransa neljännessä WRC-autolla ajetussa MM-rallissa. Ja ajoi toisen kerran palkintopallille Sardinian rallissa 2018 ollen kolmas.


title: Villa Jovis

text: Villa Jovis (tunnetaan myös nimellä Tiberiuksen huvila) on Rooman keisari Tiberiuksen rakennuttama huvila Caprin saarelle Italiassa. Tiberius rakennutti Caprille useita huviloita, mutta tämä Jupiterin mukaan nimetty oli niistä merkittävin. Se sijaitsi saaren itäosassa 334 metriä korkealla Monte Tiberiolla, joka on saanut nimensä Tiberiukselta. Huvilasta on enää jäljellä rauniot.


title: Scala Fenicia

text: Scala Fenicia (Foinikialaisten portaat) ovat Caprin saarella Italiassa sijaitsevan Anacaprin kaupunkiin johtavat kiviset portaat. Ne ovat nimestään huolimatta todennäköisesti saarella asuneiden kreikkalaisten rakentamat. Portaissa on 882 askelmaa, ja ne olivat ennen tien rakentamista ainoa kulkureitti kaupunkiin. Portaat ovat edelleen käyttökuntoiset. Ruotsalainen lääkäri Axel Munthe rakennutti lähelle portaiden ylätasannetta huvilansa Villa San Michelen.


title: Björksten

text: Björksten tai Björkstén on ruotsinkielinen sukunimi. Se voi tarkoittaa ainakin seuraavia:


title: Jelena Vesnina

text: Jelena Sergeevna Vesnina (; s. 1. elokuuta 1986 Lviv, Ukrainan sosialistinen neuvostotasavalta) on venäläinen tennispelaaja. Vesninan paras sijoitus kaksinpelissä on 21 ja nelinpelissä kolmas. Hän on voittanut urallaan kaksi WTA-turnausta kaksinpelissä ja kymmenen turnausta nelinpelissä, joista merkittävimpänä Ranskan avointen nelinpelimestaruus vuodelta 2013. Hänen valmentajanaan toimii entinen tennispelaaja Andrei Chesnokov.


title: Esa-Matti Long

text: Esa-Matti Long (ent. Pölhö, s. 1969, Mikkeli) on suomalainen näyttelijä. Hän valmistui Teatterikorkeakoulusta vuonna 1996.


title: Esa-Matti Long

text: Longilla on kiinnitys Suomen Kansallisteatteriin, jossa hän on esiintynyt muun muassa Juhanina Seitsemässä veljeksessä 1997 ja Vanhalana Tuntemattomassa sotilaassa 2007. Hänen ensimmäinen roolinsa Kansallisessa oli nuoren Alan Strangin rooli Peter Shafferin näytelmässä "Equus" vuonna 1996. 2000-luvun puolivälissä hän vieraili kahteen otteeseen ohjaajana Koko-teatterissa. Televisiossa Long on esiintynyt muun muassa "Salatut elämät", "" ja "Roba"-sarjoissa.


title: Ángelo Henríquez

text: Ángelo José Henríquez Iturra (s. 13. huhtikuuta 1994 Santiago) on chileläinen jalkapalloilija, joka edustaa kroatialaista Dinamo Zagrebia, ja on lainassa Manchester Unitedista.


title: Singaporen eläintarha

text: Singaporen eläintarha on eläintarha, joka sijaitsee Singaporen pääsaaren keskiosassa. Se on perustettu vuonna 1973. Puisto on rakennettu sademetsään tekojärven rannalle, ja sen pinta-ala on 26 hehtaaria. Siellä on 300 lajia nisäkkäitä, lintuja ja matelijoita, kaikkiaan 2800 eläinyksilöä.


title: Singaporen eläintarha

text: Eläintarhan tunnetuin eläin oli sumatranoranki Ah Meng, jonka jälkeläisiä on syntynyt tarhassa jo kolmannessa sukupolvessa.


title: Singaporen eläintarha

text: Orangeille ja muille eläimille on koetettu antaa mahdollisimman suuret tilat jotta ne stressaantuisivat vähemmän. Kalterien sijasta ihmiset ja eläimet on erotettu toisistaan vallihaudoilla. Vuonna 2008 eläintarhan tiikerit raatelivat siivoojan, joka oli kiivennyt niiden vallihaudan yli. Eläintarhassa järjestetään erilaisia näytöksiä, joissa eläimet esiintyvät, ja ruokintanäytöksiä.


title: Guelph Storm

text: Guelph Storm on kanadalainen A-junioreiden jääkiekkojoukkue, joka on perustettu vuonna 1991. Joukkue pelaa OHL:ssä, joka on yksi kolmesta Kanadan ylimmän tason junioriliigoista. Joukkueen 22-vuotisen historian aikana se on pelannut 1 482 ottelua voittoprosentilla 56,4%. Joukkue pelaa kotiottelunsa Guelphin kaupungissa Guelph Memorial Gardens -jäähallissa. Joukkueen otteluiden katsojakeskiarvo on ollut viimeisinä kausina hieman yli 4 000 katsojaa. Joukkue voitti OHL:n mestaruuden (J. Ross Robertson Cup) keväällä 2004. Viime vuosina joukkueen tie on katkennut jo ensimmäiseen pudotuspelikierrokseen. Yhden mestaruutensa lisäksi joukkue on edennyt finaaleihin vuosina 1995 ja 1996.


title: Guelph Storm

text: Joukkueen päävalmentaja on vuodesta 2010 ollut kanadalainen entinen NHL-hyökkääjä Scott Walker. Joukkueessa ovat ennen NHL-uraansa pelanneet muun muassa hyökkääjät Todd Bertuzzi, Dustin Brown, Ryan Callahan ja Jeff O'Neill, puolustajat Drew Doughty ja Dan Girardi sekä maalivahdit Craig Anderson ja Dan Cloutier.


title: Sebastian Koch

text: Sebastian Koch (s. 31. toukokuuta 1962 Karlsruhe, Länsi-Saksa) on saksalainen näyttelijä. Hän on tunnettu muun muassa elokuvista "Operaatio Valkyrie", "Muiden elämä" ja "Black Book".


title: Sebastian Koch

text: Koch syntyi Karlsruhessa mutta kasvoi Stuttgartissa. Vuosina 1982–1985 hän opiskeli Münchenissä. Esiinnyttyään Ulmissa ja Darmstadtissa Koch siirtyi berliiniläisiin teattereihin vuonna 1990. Lukuisten televisio- ja elokuvaroolien jälkeen Kochin läpimurtoelokuva oli "Die Zürcher Verlobung – Drehbuch zur Liebe" (), jossa esiintyy myös Christoph Waltz. Tämän jälkeen Koch on esittänyt muun muassa Klaus von Stauffenbergiä "Operaatio Valkyriessa" () ja Albert Speeriä dokumentaarisessa minisarjassa "Paholaisen arkkitehti" (saks. "Speer und Er").


title: Sebastian Koch

text:
Koch asuu Berliinissä Birgit Keller -nimisen toimittajan kanssa, ja parilla on tytär. Aiemmin Koch on seurustellut
Anna Schudt -nimisen näyttelijän kanssa, ja "Black Bookin" kuvauksissa tapaamansa Carice van Houtenin kanssa Kochilla oli suhde vuosina 2005–2009.


title: Vuotamittari

text: Vuotamittari ("Rhodostrophia vibicaria") on keltaisen ja vaaleanpunaisen kirjava mittariperhoslaji.


title: Vuotamittari

text: Etusiivet ovat muodoltaan melko terävät ja sekä ne että takasiivet ovat pohjaväriltään vaaleankeltaiset. Etusiipien poikki kulkee kolme ja takasiipien kaksi tumman ruusunpunaista poikkiviirua, minkä lisäksi kahden uloimman viirun välinen alue on sisältä ulospäin leveälti punertava. Siivissä on ruusunpunainen, viirumainen keskipilkku. Myös siipiripset ovat ruusunpunaiset. Siipiväli 25–29 mm.


title: Vuotamittari

text: Vuotamittarin levinneisyys ulottuu Etelä- ja Keski-Euroopasta Skandinaviaan ja Keski-Aasiaan. Suomessa se on eteläinen ja erittäin paikoittainen laji, jonka havainnot painottuvat lounaissaaristoon ja Ahvenanmaalle. Idempää etelärannikolta havaintoja on vähemmän, sisämaasta hyvin vähän. Perhoset ovat lennossa kesäkuun loppupuoliskolta heinäkuun lopulle.


title: Vuotamittari

text: Vuotamittari elää kuivilla ja lämpimillä mäntykankailla, kallioilla, rantojen hiekkadyyneillä ja jopa kuivilla rämeillä. Perhoset lähtevät häirittyinä helposti lentoon päivällä, mutta muutoin lento tapahtuu illan hämärryttyä ja etenkin koiraat tulevat valolle. Talvehtii keskenkasvuisena toukkana.


title: Vuotamittari

text: Toukka elää erilaisilla kasveilla, Suomessa lähinnä kanervalla ("Calluna vulgaris").


title: Andrija Delibašić

text: Andrija Delibašić (s. 24. huhtikuuta 1981 Nikšić, Montenegro, Jugoslavia) on montenegrolainen jalkapalloilija. Hän edustaa Espanjan Primera Divisiónissa pelaavaa Rayo Vallecanoa ja on pelipaikaltaan hyökkääjä.


title: Andrija Delibašić

text: Delibašić pelasi vuodet 1999–2004 serbialaisessa FK Partizanissa. Pelaamissaan 100 ottelussa hän teki 48 maalia. Vuonna 2004 Delibašić siirtyi espanjalaiseen RCD Mallorcaan, jossa pelasi vuoteen 2005, mutta jonka pelaaja oli vuoteen 2008. Hänet lainattiin vuonna 2005 portugalilaiseen SL Benficaan ja kaudeksi 2005–2006 niin ikään portugalilaiseen SC Bragaan. Kauden 2006–2007 Delibašić aloitti kreikkalaisessa AEK Ateenassa ja lopetti portugalilaisessa SC Beira-Marissa. Seuraavan kauden hän vietti Espanjan Segunda Divisiónin Real Sociedadissa.